url: =Tedim gam, Saizang (Ngalzang) vanlengtual ~ Dr. Dongno :: ZOMI DAILY\nTedim gam, Saizang (Ngalzang) vanlengtual ~ Dr. Dongno\nposted on 30 August 2019 at 7:03 pm Lomkholna: Article, Dongno\nTedim gam, Saizang (Ngalzang) vanlengtual ~ Dr J. Suan Za Dong\nWorld War ll, Japan Gal icih, Leitung Galpi Nihna, lai-in Tedim gam sung ah Allied forces – 17th Infantry Division (Indian) leh Japan-te’ 33rd Division (Imperial Japanese Army)-te gal kidona om kawikawi hi. Tua hun lai-in gal kido daan pen, thauvui-thautang tawh amual-aguam ah kidelhin kikap hun ahi hi. Tua bang kidona ah Allied forces galkap aliam-abaaite India gam zato ah a pua dingin Mangkang kumpi-in mi 4 ciang apua ding vanleng neu, set – pangka khat bek aneite, air ambulance in zang uh hi. (maan)\nSaizang khua gei, Ngalzang kici mualzaang ah hih vanleng neute khawl nading tual, air strip bawl uh aa, tua mun’ min tamh-in tua vanlengte ‘Ngalzang Vanleng’ ahih kei leh ‘Saizang Vanleng’ kici hi. Tuithe, dragon fly tawh kibang ahih ciangin, tua lai hun aa Tedim naupangte-in, “Tuithe vanleng” peuh zong ka ci uh hi. England-te bawl Austin kici vanleng neu namte hi aa, a kha, a mei tuipuan sah, fabric tawh kibawlin, a pangka sing tawh kibawl hi. 1944-45 pawlin ni nih, ni thum simin Tedim khua tung ong leng ka mu thei zeel uh hi.\nNgalzang pen, Saizang khuataw tai thum na aa om mual dawn zangtaam-kuai khat ahi hi. Pi tul tampi sau-in leilu-leitaw dung zui-in kikhung aa, alu lam leh ataw lam saangzawdeuh ahih manin, sakol tutphah, saddle, bangin alai kuai hi. Tua akuai zaang mun khat ah hih vanlengte tuk nading tual, air strip a om hi.\nAugust 14, 1945 ni-in Japan Gal galpi bei aa, kikapna kikhawl ta ahih ciangin galkap aliam-abaai puak ding kisam nawn lo hi. Tua aa kipan tua vanleng khawlna kizang nawn lo-in ki nusia aa asawt ciangin a gam nei Saizang khuate-in lo-in kho uh hi.\n1972 kum ciangin Chin State People’s Council Chairman Lt. Col Kap Cung Nung, hun in vanleng khawlna mipi tha tawh bawl phat ding vaihawmna om ngei hi. Ahih hangin, fund kicing om lo ahih ciangin kikhawl kik hi. 2010 pan 2018 sungin Kumpi lam leh NGO, INGO lam panin apawlpawlin ong en zeelzeel uh hi.\n2014 kumin aviation department lampan amuan uh vanleng khawlna lam survey engineer, U Zay Ya Moe in Falam leh Tedim ah vanlengtual ding enin ong teh kawikawi hi.\nFalam Surbung vanlengtual ding ateh ciangin Falam ah nasiatakin na muak uh aa, a tun ma-in khangno kipawlnate-in ateh nading mun teng sawl na vat siangin dai zong na kai khin uh hi. Ateh ciangin zong nisimin, DC zum nasem tengin ni khat, department dang tengin ni khat, khuasung mite leh sumbuk tengin ni khat, Party zum lam pan ni khat cihbangin kikheel diamdiamin anlim, tuilim puakin aphual ah va pai uh aa, tha va pia uh hi. Nitak ciangin, zu leh sa tawh hoihtakin zindo uh hi.\nTua zawh hun khat khit ciangin, Falam aa lamtoset anei tengin amau sum bei-in na ziik uh aa tampi na zo khin uh hi. Tua bang hanciamnate hangin World Bank panin huhna ngah uh hi. Ahih hangin tua vanleng khawlna aa sum bei ding zah tawh kituakin mipi noptuamna tam lo ding cih amuh uh ciangin khawl kik ding ngaihsun leuleu uh hi.\nTua tawh kisai-in June 15, 2019 ni-in, Chin State PM Lian Luai-in, Ngalzang vanlengtual thu Tedim ah agenna ah, “ Ko Falam vanlengtual ding vai-in, nakpitakin ka hanciam uh hi. PM ka hih mapekin kei mahmah zong ka kihel aa Nyipitaw khawng ah zong ka lut den uh hi. Tawlkhat sung ‘sum bei ding zahin phattuamna om lo ding hi’ ci-in kikhawl dektak hi. Ahih hangin nasiatak aa ka hanciam uh ciangin akingah kik ahi hi. No zong hanciam un, tua hileh ong piang ding hi” ci-in mipite hanthawn hi.\n2014 kumin U Zay Ya Moe Saizang Ngalzang mun (maan) ateh dingin ong pai lai-in ahihleh, Saizang khua hausa pa, Pu Suang Zam Thang ki bil ap hi. Feb. 25 pan Mar. 3 dong, ni 7 sung teng, Saizang hausa pa leh upate bek nisimin U Zay Ya Moe tawh vai kuan den uh hi. Annek tuidawn, na khempeuh, Saizang khua hausa pa bek taavuan kipia hi.\nNasep aman kuan uh ciangin hausa pa kiang ah, “No, Tedim ah Vanleng tual Phit miauh ye Committee cihbang nei lo na hi uh hiam, nang bekbek nisimin nong kuan?” ci-in dong ta hi. Tedim panin, thapiakna om lo ban ah a phual ah va ki-en ngei beek lo hi. Aciah ding ciangin, hausapa kiang ah. “ Vanleng tual ong kipiak nadingin, hih kong tehna tung ah 80% kinga aa, 20% pen na MP-te uh leh ki ukna lam uliante nget theihna, phuut zawhna tung ah kinga hi” ci-in vaikhak hi.\nU Zay Ya Moe tung ah i lungdam mahmah hi. Mundangte bangin kilimbawl kei taleh thasial het lo-in, hoihtak leh citaktakin ong teh sak manin, zahtakna i pia hi.\nA etsa munte sangin, “ Ngalzang mun hoihpen hi ” ci-in anuai aa bangin amuhna ciamteh hi\n1. A sauna: …… 4,000 metres (= 13,000 ft. val) ( Kawlpi Vanlengtual 5,500 ft. sau aa, Ngalzang ah tua zah nih val kingah hi.)\n2. Azaina: ………1,200 ft. ciang kikngah ahih manin, Kawlpi aa runway cia a zah 12 kingah ding hi. ( Kawlpi vanlengtual azaina, 100 ft.)\n3. Tuipi maitang pan, above sea level, asanna, 3,400 ft. pha hi.\n4. Huihpi nung ngei lo : Thangmual dung leh Innbuk/Lentang mualte-in gamlapi pan dal uh aa, cross wind, huihpi nung ngei lo ahih ciangin all seasons in vanleng nuamtakin tu thei, lengkhia thei ding hi.\n5. Mei kai ngei lo : Tuk, phalbi leh khuakhal cikmah hunin, mei kai ngei lo ahih ciangin visibility 100% hi tawntung hi. Phalbi lai-in Meitei gun dung teng mei-in a tuam hangin, Ngalzang ciang ban to ngei lo hi.\n6. Tui lak nading : Sialtaang lui panin tui pipe tawh kila leh gravity flow tawh kingah ding aa, sum bei thuah nawn lo ding hi. Meitei gun pan zong electricity tha tawh kihuup to thei lai hi.\n7. International airport ki bawl thei : Vanleng gol, Boeing 747, 737 te atai nading, runway, 7,500 ft. kisam hi. Ngalzang ah pi 13,000 val kingah thei ahih ciangin tua zah nih asau kingah aa, International airport zong cingtakin kingah thei lai hi. A zaina zong kicing val om lai hi.\n8. Earth-work ol ding : Amun zaangin, lei sung – lei pua ah suang sak agol om lo ahih ciangin lei-tawh nasep ol ding aa sum bei tawm ding hi. Mundang aa abeizah alang bek bei ding, ci hi.\n9. Ngalzang pen Tedim khua nawl, Leitawhtan pan tai 8 kiim bek gamla aa, Saizang ciang kattaya lam om khin ahih ciangin nasep nang aa kisam set leh van tuamtuamte ol no takin aphual kitun thei pah ding hi.\nVanlengtual ding Saizang hausa pa kisiau sak : 2018 kumin Rev Nang Lyan Kap-in Mission Aviation Felowship, MAF panin Mr Chad Tilley, Ngalzang va etpih aa hoih sa mahmah hi. “ Gamdang panin vanlengtual bawl nading huhna ong pai thei ding ahih ciangin kisiau thei ding hi” ci-in gen hi. Tedim Myo-ne panin akisiauh loh ciangin Saizang Hausa Pu Suang Zam Thangin March 27, 2018 ni-in vanlengtual siauhna lai Tedim gamuk zum ah khia hi. Hun sawtpi khit ciangin gam ading adeih sak, alunghimawh khat leh nihin a na-genna panun VP Van Thio-in a thu na za-in hih thu ong hing kik hi.\nJune 16, 2019 ni-in Deputy Director U Kyaw Soe, leh Engineer-pi, Daw Aye Aye Than Ngalzang vanlengtual mun en pha ding leh ateh dingin ong pai ciangun “ VP U Van Thio-in Thantlang tawh a en dingin ong sawl aa ong pai ka hi uh hi” ci-in gen uh hi. “ 2014 lai aa U Zay Ya Moe muhna mah bangin, mundang sangin hoih peen hi” ci-in zong gen uh hi.\nTedim ah vanlengtual lianpi kisam ta:\nSumbawlna : Tedim -Tonzang subdivisions leh India-in gamgi saupi kigizawng hi. Mizo State tawh, Ciau-Laitui-Tedim ah Union Highway, Ciau-Kapteel-Tedim ah Asean Highway leh Fartang-Tuithang-Tedim lampi, hih trade routes thum teng ban ah, Manipur State tawh Tedim Road dung zui-in, Cikha-Tonzang-Tedim lamlianpi ong man tading aa Tedim gam ah sumbawlna ong khangto pha mahmah ding ahih ciangin, vanlengtual lianpi khat kisam hi.\nGamgi pan sumlut tampi kingah : India tawh kizopna lampi nakpitakin hoih semsem hi. Chin State ah sumbawlmi atampen, Tedim pan hi aa, New Haimual border trades panin sumlut pen Kawlgam gamgi sumlut atampen-thumna ahi hi. 2016-17 in US $ 39 million lut aa, 2017-18 in US $ 44 million lut in, hih kum khat hun sung bekin sum lut US $ 5 million khang hi. Asawt lo-in Fartang leh Cikha panin sumlut teng tawh azah tampi-in khangto lai ding hi.\nTourism industry : Tedim gam sung ah alamdang, amuhnophuai LenNupa, Teute Vum, Tuahpi Ken, Muanding, Suangsuang leh Tonzang gam sung ah Lunglen Kawl cihte limtak kipuah ding aa, a-en ding mi ki phamat ding hi. Lihli, Rih tuili pi zong Tedim pan nai mahmah ahih ciangin, Rih pai ding gamsung, gamdangmi tampi-in Tedim tawn ding uh hi.\nVanleng tawh khualzin atampen : Chin State ah Paletwa khit ciangin Tedim Tonzang ah mimal atampen ahih baan ah Kawlpi leh Mandalay, Yangon vanleng tawh khualzin aciah-akuan atampen Tedim-Tonzang pan ahi hi. Atung aa i gen lampite ong kizo siang leh, asawt lo-in sum bawl, khualzin gamvak, mun hoih enin mi tam semsem lai ding cih kimu khol thei ahih ciangin, Ngalzang vanlengtual ah regular flight service a-om ding kisam ta hi.\nGamsung gal bit nading : Gamsung kidal, ngaihmuan nading, Defence & Security tawh kisai-in, India leh Chin State kigiveng ahih ciangin, gam thu, thukin khat peuh om leh, Ngalzang panin Ciau gamgi, “as the crow flies” – in tai 17 bek kigamla aa manlangtakin kitung thei pah ding hi. Galvai bittak leh ngaihmuan nading tawh kisai-in, ni khat ni teeiteei ciangin kumpi adingin a kisam mahmah, strategic point, vanleng khawlna thupi khat ong suak ding hi.\nAkithei khial kha supna: Tedim ah vanlengtual dingin, Tualzang khuakhung zaang zong ki en ngei hi. Ahih hangin pi 3,000 val bek kingah hi. Civil Aviation Department lam panin tua bek na thei kha uh hi leh kilawm hi. Banghang hiam cihleh, 2018 kumin Zomi MP khatin Hluttaw ah Tedim vanlengtual ding vai dotna aneih ciangin, Duh Wungyi pa-in, “Tedim ah pi 3,000 ciang bek om hi” ci-in na dawng kik ziau hi.\nMP pa-in Ngalzang ah asauna, pi 13,000 leh avai pi 1,200 val akingah lam thei kha lo ahih ciangin, na dawng kik thei lo-in thu mit diang hi. A dong pa’n lah i neih lam thei lo, a dawng pan lah ama ministry pan-in akiteh sa tua zah aa ahoih Ngalzang a om lam thei lo tuak uh ahih ciangin tu’n atomzaw bek mah dingin geelna om hi. Hi zah aa ahoih vanlengtual ding mun i neih lam kithei hileh agolzaw ong kibawl ding ahi hi. A hun om lai ahih ciangin, Hluttaw ah kidong kik leh hoih ding hi. Kawl paunakin “ I neih loh sang i theih loh baih kei ei” acih daan ahi hi.\nTungsiah uliante’n thei lo uh ahih ciangin, mi 18 apuate tuk theih nading, 3,500 ft bek asau vanlengtual ding ahi hi. I lungdam veve saam hi. Ahi zongin, amun kicing mahmah aa, tulaitak Kawlpi vanlengtual cia nih sang asauzaw, azah 12 vei azaizaw; international airport nangawn akicing val ding, om ahih ciangin, vanleng neute ading bekin pammaih lua mahmah hi.\nHih bang teng ahih ciangin, atawmpen, agolzaw, ATR 72 namte (maan) akhawl theih nading tual ong bawl nading un, Tedim Myo Mih- Myo Bah min tawh July 12, 2019 ni-in kingen khin zo hi. I MPte leh gam makai ulian kuamapeuhin ahi thei zahin hanciamtakin nong phutpih ding uh kisam ding hi.\nVanlengtual agolzaw ngah lo-in aneute ding bek mah ahih veve leh, “ngaattakin” i dot ding thupi mahmah khat om hi. Tua vanlengtual aneu mailam ah extension akibawl thei ding hiam? cih i theih ding thupi hi. Engineer-te sittel ding, dottel masak ding kisam hi.\nMailam ah extension akibawl thei lo ding “adongkholh lel, anawngkai sak lel ding ahih leh”, tua vanlengtual aneu pen “i nial zaw-vel” ding hi. Banghang hiam cihleh, vanlengtual agolzaw khatvei teitei bawl loh phamawh hun ong tung ding theihsa ahi hi.\nMundang aa i sanggamte khuamuh daan leh hanciam ziate ettehin ciing leng tu a sangin i gam tampi ong paallunzaw ding hi ci-in i kihanthawn nuam hi. Dr. Suan Za Dong Posted Aug 30, 2019\nPrevious: Zomi Idol ~ Nang Kim Mang\nNext: Idol leh Laisiangtho ~ Suang Sian Thangno\nWashington D.C Lungphona ah nong kihel ciat nadinguh cialna\nZomi te’ kitangsap Technical Education


timestamp: atn

url: =A (2) Veina Zosuan Tuailai Khawmpi Lawh Cing\nA 2 Veina Zosuan Tuailai Khawmpi (ZTK-2015) pen hungeelna om sa bangin Tedim khuapi ah 2015 kum April kha 23 pan 26 sung teng nuamtakin kizang thei cih thu kiza hi. Hih khawmpi hon pawi pen April 23, 2015 ni-in Chin State Chief Minister U Hung Ngai tangin Finance Minister lah hi-in Tedim gam ai-awh vuanzi zong ahi Pu Nang Za Mung in khaugui attatna leh khawmpi thu konghon thugenna nei hi.\nPu Nang Za Mung in a genna ah, leitung a gam zawng pente lakah khat ahi Myanmar gam sungah a zawng pen sawnsawn Chin State ading kumpi in khantohna ding na tampi sem ahihna thu leh mai lamah zong sem lai ding hi, ci hi. Zomite pen ngeina kician nei-in pau leh lai gina tak anei, Myanmar gam sung a innteek minam khat ahih mah bangin kumpi tawh khut kilen a, ngimna hoih tawh khangthakte hanciam dingin hanthawn hi.\nKhawmpi thubulphuh pen “A Bucing Khantohna Ah (Unity and Holistic Development)” cih hi a, nitak simin CMBC biakinn ah kizang in, Rev. Dr. JM Ngul Khan Pau in Speaker semin Pasian’ thu tangkona nei in mipite in tha kingah mahmah ci hi.\nTua banah Tedim Icon Top 10-te in lasa uh a, Kawlpi pan lasiam Cingpi leh Global Zomi Idol Top 10 winner Lia Zambawi (Kalay Center) te in zong uap thei uh hi. Tedim khuapi sung a tumging tumsiamte in zaknop tak le siamtak in tumging tumin, nitak sim kikhawm mipi 1500 kim phaden hi. Sun hunin FBBC Lai Siangtho sangpi ah thusunna kinei a, khua 60 pan minkhum mi 350 kim pha den hi.\nThusungte pen biakna lam leh leitung pilna lamah zong leitungbup huam a mi lawhcing leh mi’ tung et vive hi uh a, akihel khate hampha kisa mahmah uh hi. Thusunna bek hi loin mipi lampan dotna dawnna leh kuppihna hun zong nuamtak kizang thei hi.\nThusungte pen thulute anuai abang ahi hi:\nZomi, Zogam leh Zomi by: Pa Hang Khan Lian\nZomi leh Makaih Pilna By: Dr. Lian Muan Kim\nA Citak Khangno Khangto by: Rev. Dr. JM Ngul Khan Pau\nPumpi Cidamna by : Siamah Vung Deih Cing\nCihtakna Tawh Sum Zonna by: Pa Thang Za Sing\nZomi: Zan ni, Tuni, Mailam by: Dr. Hau Za Cin\nA Bucing Khantohna by : Pa Khup Khawm Mung\nA Citak Siamsin Lawhcing by: Dr. Chinkhanlun Guite\nZeisu Nei Khangno Khangto by: Rev. Go Za Nang


url: =Tulaai leitung Thuthang Tuamtuam Updates October 24, 2014\n• US gam Marysville khua , Washington state a om Marysville high school ann neekna mun pan kipan in thautawh kikapna October 24,2014 den mahmah in piang a sangnau pang nih aliam kimu phot in thau ahihleh lawngtampi ging ahihman sangnau pang tamsim liamkhading in kilam en hi. Palik leh sangsiate kikop in sangnaupang te sangpualam ah anawnkhiat saan laaitak uh ahihi.\n• US gam Dallas khuapi Texas state a Ebola natna vei pasalkhat a khoi nurse nihte atung uh ah Ebola kici lungno tawh kisai bangkilkel nawnlo a zong kinaih nawn kilkel lo uhhi ci in zato te in taangkokhia uh, Ebola natna pan asuaka ahi Nina Pham zatopan atuahzawh ciang White House ah President Obama tawh vakimu a Nina peen Asia mi ahihman in President zong nuamtuam mahmah in napom tentan hi. Ahizong in Nina Pham in thuthak kante tung a genciang leuleu in thunget sakteng tung ah lungdam akohkhit ciang President pa aphawk ding isak leh Ka Uital ngaihno tawh kimu kikkhading kahihman kalungdam lei cimawk hi.\n• Egypt gam Sinai Mualtung a om gaalkaap phualpi ah Biakna haipih gaaldo pawl hiding a upmawh pawlkhat in October 24 ni in bomb na sukham uh a Egypt gaalkaap mi 26 sihkhat in si hi ci in Egypt kumpi thunei te in taangkokhia uhhi. HIhbang danlian mah in September khasung khatvei tuakngei khin uha gaalkap 11 in sihlawh khin ngei hi.\n• Nungkha sung in IS migilo te in Iraq palik khat akap na vuah Sarin Gas kici daatnamkhat zang uha hihpeen leitung bup thukhun palsatna khat ahihman in hih IS te bangzah nei a koiteng ah zang cihte telciantak in US suulzuih ding hi ci in Secretary of state John Kerry in October 24 ni in genkhia hi.\n• Ongtung ding November 8 niciang Kawlgam Democracy makaaipi nu ahi Daw Aung San Suu Kyi Kaya state Luaikaw khuapi ah paiding a mipi tetawh kimuhkhopna nei ding ci in Kaya state NLD zum te in October 24 ni in taangkokhia uhhi. Hih thu hang Kaya minam te lawp mahmah uha, pawlkhat bang in ann neekding mangngilh zaw uhhi. Ahizong Aung San Suu Kyi icih peen Bawngtal asa khawng zong pawlkhat na om lai veve uhhi.\n• September kha pan amangthang Kawlgam thuthang kaaikhawm Ko Aung Kyaw Naing peen kawlgam gaalkaap ten keem in October 4 ni in gaalkaap te thau sut in taaisawm ahihman kikaaplum khin ci in kawlgam gaalkaapte in athusuahna uh October 24 ni in kawlgam laaihawmlam saite tung ah puak uhhi. Hih Ko Aung Nai kicipa peen Mualtung thautawi te leh Kawlgam gaalkaapte kikaal thu manlangtak a leitung bup theih ding a a ongpuakpahpah pa khat zong ahihi.\nLungdam lei ei\nKhialna te ngaihdam bawm ah maw


url: =ZAM Thupuak :: 04 Aug 19 (Khuado mapang khawmni) :: ZOMI DAILY\nposted on 3 August 2019 at 12:06 pm Lomkholna: Malaysia, News, ZAM, Zomi\nMAPANG KHAWM NI ZOMI KHUADO 2019\nZomi Khuado pawi bawl ding tawh kisai in 22 July 2019 (Wednesday) ni-in ZAM zum ah thudotpi te tawh kikup khopna kinei in, Zomi Ngeina Khuado Pawi limtak bawl dingin thukimna kinei hi. A mun dingin Zomite Khuado Hall, Chin Woo Stadium mah ki kipsak hi. Khuado pawi nasiatak a bawlna dingin sum leh pai tampi hong kisam ahih manin muanna leh lametna lianpi tawh Khuado Committee in anuai a bangin mapang khawm dingin kong zawn uh hi.\n1. Khua kipawlna pan RM200 pan a tungsiah,\n2. Biakna pawlpi khat ciang RM300 pan a tungsiah leh\n3. Khua kipawlna leh Pawlpi panbek hilo in, mimal in zong ma ih pan khop na dingin kong ngen uh hi. Khuado ni dingin 15 October 2019 (Tuesday) ni dingin kikip sak hi.\nZomi te kumkhen Khuado pawi ah Malaysia leitang tung a om Zomite khempeuh khatzong pelemlo a, ih kihel kim theih nading deihna tawh kong theikhol sak uh hi. Tuasung ah Zomite maban ding thugenna, Zomi Idol Malaysia 2018, Laam tuamtuam, lasaknate a kipan kivakna/talent show tuamtuam zong om ding a hihmanin khuahun sia leh thusia tuamtuam te tawh kipelh nadingin thungen ciatni.\nZomi Khuado pawipi muakna in ih neihngei sa mah bangin in Zomi League kimawlna zong om ding hi. Tua ban ah tukum in Gym kimawl te in Body Building Competition kidemna zong om ding hi. By: Khuado Committee 2019\nZOMI KHUADO 2019 COMMITTEE TENG\n1. President : Rev. Dai Sim Mang\n2. Vice President 1 : Sia Hau Thang\n3. Vice-President 2 : Rev. Thang Do Khen\n4. Vice President 3 : Rev. Peter Dal Khan Lian\n5. Secretary : Sia Kap Za Khup\n6. Joint-Secretary : Rev. Gin Khan En\n7. Treasurer : Sia Joseph Tuan Sawm Tuang\n8. Accountant : Sia Simon Pau Khua Muan Lal\n9. Accountant 1 : Pa Thang Suan Piang\n10. Auditor : Rev. Thang Za Cin\n11. Auditor 1 : Rev. En Cin Pau\n1. Rev. Khen Za Dal 6. Sia Thang Zo Mung\n2. Pa Thang Za Khai 7. Sia Kam Sian Mung\n3. Rev. Thawng Khan Sut 8. Sia Mamang\n4. Rev. Pau Sian Piang 9. Sm Cing San Huai\n5. Rev. Ngin Khat Thang\nKumsim ih neih ngeisa om mah bangin Zomi Idol zong tukum kinei dinga, hih Zomi Idol tawh kisai in hong makaih sak dingin\n(1) Rev. Thawng Khan Sut – 016 6443 011\n(2) Rev. Gin Khan En – 017 3342 760\n(3) Pa Thapiang – 016 2543 352\n(4) Sia Kam Sian Mung – 018 312 2957\nte muanna tak tawh kiseh hi. Zomi Idol a lut nuam te in min sazian zong kipia pah thei ding hi. Kidem ding ni leh a thu akicing zaw in atel nuamtein a tungaa siate kiang ah kidong thei ding hi.\nIh bawl ngei a om mah bangin Zomi League 2019 zong nopci tak in kibawl ding hi. Tukum Zomi League pen kuanpi kimawl loin Futsal kimawl ding in kikip sak hi. Zomi League leh Body Building Competitions te hong makaih dingin Sport Committee zong vai hawm pah a, a nuai a bang ahi hi.\nSPORT COMMITTEE TENG\n1. Rev. Pau Sian Piang – 016 3185 296\n2. Rev. Thang Za Cin – 012 661 0046\n3. Sia Kap Za Khup – 016 383 8014\n4. Sia Thang Zo Mung – 017 663 6087\n5. Sia Joseph Tuan Sawm Tuang – 016 254 4093\n6. Sia Kam Sian Mung – 018 312 2957\n7. Sia Mamang – 018 913 2587\n8. Sm Cing San Huai – 017 282 4801\nZomi League Futsal tawh kisai min sazian pia nuamte in kipia thei ta a, a nunung pen September 08, 2019 ni ciang kisang ding hi. Lutman pen team khat ciangin RM 500 hi ding a, Deposit RM 200 hi ding hi. Kimawl ni ding pen September 16, 23, 30, 2019 nite hi ding hi. Dotnop tuam tuam te zong kidong thei ding hi.\nBODY BUILDING COMPETITIONS ZONG OM DING\nZomi khangno te sungah Gym kimawl te adingin zong Body Building Competitions om dinga, tua sungah a kihel nuam ih om leh zong min sazian kipia thei pah ding hi. Khuado ni ma in kidem khol ding a, pahtawina te pen Khuado ni in mipi mai ah kipia ding hi. Hih Body Building Competitions vai a lunglut te in a tunga Sport Committee te tungah min sazian kipia thei ding hi.\nTABLE TENNIS KIDEMNA OM DING\nZomi Khuado pawi muakna in Table Tennis kimawlna zong om ding a, a lunglut te in Sport Committee te tung ah sazian kipia thei ding hi. Lutman pen mi khat ciangin RM100 ta hi ding a, mimal kidemna hi ding hi. A kidem nuam te in August 31, 2019 ni a nunung pen in min sazian kipia thei ding hi. Kimawlni ding pen September 02, 2019 ni hi ding hi.\nPALIK DAMIAH OM HI, KIDAWM CIAT NI\n29 July 2019 ni-in ih Zomi pih pasal khat Puchong pan in Garb Car tawh KL lam zuan in hong paina lampi, Klang Lama tunma diak in Palik te in lam block bawl in sanggam pa bag sung a et sak ciangin Sum RM 2000 mu uh hi. Palik te’n a motor sungah khum suak pah in UN card nei hi ing a cih hangin awlmawhlo/thudon tuanloin a phone lak sak pah uh a, kua mah contact bawlsak nawnlo uh hi. ZAM ah hong kohna tawh kizui in a kim a Palik zum teng va ki kan pah a, kimu tuanlo hi.\n29 July 2019 zan 12 kim ciangin asanggampa contact kik thei in, Pasian thupha tawh cidamtakin kilakik thei hi. Ih sanggam pa hong gen na ah “Palik te’n hong paipih in, kalate mi 3 te tungah hong ap uhhi. Ka mit dialtawh hong tunsak in innsung khat ah hong koih cip uhhi. Kamkhat pau kha leng suih leh bet hong thuahpah zel uh hi. Tua pan-in ka bag sungah sum 2000 la uh a, Lasiangtho bu leh ka van dangteng la lo uhhi. Tua ciang ka phone ka nget kik leh hong pia uh in, gamlak mawtaw lam gei khat ah hong khia uhhi. Tua pan in sai om na zong suksuk in, sai omna ka muh ciangin ka U te contact in tua sai ah motor tawh hong la uh hi.” Ci-in hong gen hi.\nTua ahih manin ih vaksuk ih vaktohna ah sum tampi pua kei ni. Sum tampi ih puak sawm leh zong khat kia bek pailoin kithuahpihnei hamtang ni. A zenzen in puak pua kei ni. Sum tampi ih puak sawm leh zong khat kia bek pailoin kithuahpihnei hamtang ni. A zenzen in puak loh phamawh dingthu a om leh zong sel siamding kisam hi. Ih omna ciat ah Zomi te Topa’n hong kem bit tahen.\nZAM FREE CARD KINGAH TADING\nZAM in kumsim a man ngenloin Malaysia Zomi khua ki pawlna makaipite, ZEC sangah sia asem sangsia te leh pawlpi kem Pastor te’n ZAM zum ah August 1st-31st sungteng nisim 9:00AM-6:00PM kikal hunngah ni khatpeuh ah ZAM Free Card nong bawlna dingun ZAM zum pan zahtakna lianpi tawh kong zasak uhhi. A thei kha nailo a om leh MZCA, ZCMC leh kipawl na tuamtuam te pan nahilh sawnsak un.\nINNKUAN LUTPIH TE KISAM TA\nZAM pan UN ah innkuan lutpih a kisam theilote lai ih I gelhsak leh min sazian ih puaksak sa te tu in a baantak in kisamsam ta in Contact ngahlo zong pawlkhat om hi. UN maban a nei na hih leh na phone nang tawh a kinai na mun ah koih den inla phone pai lam phawk loin len manlo cih te a omlo theithei dingin hanciam in. Tua ahih manin na phone numbat na laih khak zenzen leh a hunlap in UN zum ah update/laih mengmeng un. Telbeh nop dotnop na neihleh ZAM :- 03 2142 6659/016 293 9027\nZSM LAIBU HONG AP UN\nZomi Genvai Kipawlna (ZSM) laibu ih hawmkhiat zawh sawtta a, March kha bei ah ap kik hamtang ding cih zong ih kigensa ahihi. Tua tawh kizui in hong ap kik kha nailo te in amanlangin ZAM zum ah nong ap nading uh ih ki zasak phapha hi. Hong ki-ap nailote tawh kisai in vai khat peuhpeuh a om leh ZAM/ZSM in tavuan kila zolo ding hi cih zong I kiphawksak hi. I sep khopna hangin thahatna leh lawhcinna I ngahsa mah bangin mapang khawmin semkhawm dingin I kizawn phapha a, laibu khut sungah a kemlai peuhmahin amanlangin nong ap kim nading uh I kizasak kik hi.\nKIGEN SAWN IN KIDAWM NI\nMalaysia ah zuu leh beer a hoihlo/a sitlote dawnna hang in a beisa kum sungin kawlgammi honkhat in a nuntak na bei lawh khin a, tunai mahmah in zong mi (5) bang a nuntakna bei lawh leuleu ahih manin Zuu leh ‘Beer’ hoih lo/asitlote peuhmah ih dawn khakloh nading kigen sawn in kidawm ciat ni.\nTua ban ah kimat kihen zong hong tam semsem ahih manin I omna veng leh pam te mit donglo dingin zong omdan khawldan siam ciat ni. Vaksuk vaktohna ah zong kidawmin vai thupi lua mahmah a om kei leh vak kei zaw leng hoih zaw ding hi. A diakin shopping mall pi te leh Kota Raya huam sungah tam vak loh ding hoih pen hi.\nUNHCR TAWH KISAI A THEIH HUAI PAWL KHAT\nCIDAM NA LAM TAWH KISAI\nCidamna lam tawh kisai in huhnget nopna neih leh a nuai a nite ah kipai thei ding hi. Monday, Tuesday leh Thursday 9:00AM-11:00AM Phone : 03 2118 4879 Email : mlsluhlt@unhcr.org\nNASEP VAI LEH SUM LEH PAAI VAI\nNasep vai, sum leh paai huhna leh bank account hong nuam cih te in anuai a nite ah kipai thei ding hi. Wednesday, Friday – 10:00AM-2:00PM Phone : 03 2118 4841 Email : mlsluliv@unhcr.org\nSANGLAM TAWH KISAI\nNaupang te pilsinna vai tawh kisai khat peuh a om leh anuai a nite ah kipai thei ding hi. Monday, Wednesday, Friday – 11:00AM-12:00PM Email : mlsluedu@unhcr.org\nKIMAT KIHEN VAI TAWH KISAI\nUNHCR card nei khat kimat kihen tuakin UNHCR zum ah I puaknop leh Monday pan Friday ni (UNHCR zum kikhakni ahilo) te ah kipai thei hi. Phone : 012 630 5060 Fax : 03 2141 4363 Email : mlsluopi@unhcr.org\nZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puan dum, Zodial(Silk), Puanlaisan, Zokhi, Tanghciin, Khephia -u, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\n1. Tg. Dal Sian Mung(Vangteh) Sungai Buloh zato\n2. Thang Sawm Mung (Pyidawtha) Selayang zato\nZATO LAM TAWH KISAI : Zato lam tawh kisaiin vai khat peuh na neih leh ZAM zum ah hong ko in. Nang a dingin ZAM palai te kiging sa in om den uh hi. Contact :Sia Mungpi 018 3122 957\nTHONG LAM BUAIPIH TENG\n1. Khup Lam Thang (Khuadam) Sungai Buloh thong ah kimuh pih thei\n2. Khaino (Tuikhal) Sungai Buloh thong ah kimuh pih thei.\nTulaitak khuahun hoihlo kimat kihen tam mahmah ahih manin vaksuk vaktohnate ah kidopsiam ni. Deihloh pen in kimatna khat na tuak leh ZAM palai te hong ko pah in.\nZomite sungah kimat kihenna natuak zenzen leh hih phone no. ah na hopih pah in. Nang adingin a tawntung in kigingsa in om den uh hi.\nSia Maa Mang : 018 913 2587\n1. Suan Khan Khual (Tuikhal)\n2. Hau Ngaih Thang (Tuikhal)\nHih atung a sanggamte gel Sungai buloh thong ah om ahihman in, a tanau meltheih ten nakannop uh leh ong huh theiding hi ung. A kicianzaw in theinuam ten Sia Tuangpu na hopih un. Ph 016 -254 4093\nNASEP TAWH KISAI\nZomi nasep neilote in nasep tuamtuam om hi. A lunglut leh dot nop aneite in Sia Maa Mang : 018 913 2587\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang in thapiakna leh idea tuamtuam piakna nong neih na dingun kong zawn phapha uhhi. ZAM ZUM HUN 9:00AM-6:00PM\nPrevious: Australia pan Pu Lengtong Pauno huhna\nNext: Kapzaw dingmaw, Nui zawding? ~ Dong Mung\nChina gamgicing galkap te’n North Korea tawh kilemloh laitak thaukap kisinna bawl\nZomi te’n maikum aa ding ngimna neihding hanthawnna\nBang teng taktak hiam Mualtung mite, Zomite supna ~ Khup Lian Thang\nChristian Hymn te’ tangthu: Huan Sungah\nMahatma Gandhi banghang in Christian suaklo hiam?\nPiakkhiatna ~ Pu Thangboi\nAsuakta Gam leh Minam\nUSA, Indianapolis pan Pi Huai Go Lun (Tuikhal, kum 63) in hongnusia


url: =ZAM Thupuak :: 24 Feb 19 (Zomi Nam Ni lawhcing takin kibawl) :: ZOMI DAILY\nposted on 23 February 2019 at 2:54 pm Lomkholna: Malaysia, News, ZAM, Zomi\nZOMI NAM NI PAWIPI LAWHCING TAKIN KIBAWL THEI :: Zomi Nam Ni 2019 pen kumdang te bangmah in Kuala Lumpur khuapi sunga om Chinwoo Stadium ah nopci takin kibawl hi. Tukum Zomi Nam Ni ah leitung mun tuamtuam panin Zomi makai 50 val bang hong kihel thei uh hi. Hih pawipi sungah Rev. Dai Sim Mang (ZEM-Pastor) in hun hong makaih hi. Amasa in Rev. Dai Sim Mang in Music tum ding te maitang lahna hong nei hi. Zingsang 11:00AM ciangin Rev. Thawng Khan Sut leh a pawl te in hong makaih in “Lunglau lo aw Zogam lei aw” cih la hong makaih in mipi te tawh kisa khawm a, tua khit ciangin Rev. Thang Do Khen in hun ap thungetna hong neih sak hi. Tua khit ciangin Zomi Nam Ni Committee President Rev. Go Za Sum in thukong honna hong nei hi.\nTua khitciangin Tg. Michael leh Khawmpau (Zomi Idol Malaysia 2018 Second Runner Up) te in lasakna hong nei uh hi. Tua khit ciangin ZEC-KL te in laamna hong nei uh hi. Sangnaupang te hong laam khit uh ciangin Pu Cin Sian Thang (ZCD President) in thugenna hong nei a, I minam makai khat a hih natawh kizui in mipi in ding kawm sa in khut beng zaihziah in pahtawi na kipia hi. A kizom in Zomi Nam Ni zinmangpi ahi Pu John Khat Thang Ngaihte (Zomi Council) in thugen na hong nei leuleu hi.\nAman ciangin lasiam Muanpi Zomi, B. Muan Ngaihte leh Sian Cin te in la hong sa leuleu uh hi. A kizom in Pu Go Sawm Khup (ZIUSA) in Zomi International Conference vai report piakna hong nei hi. Tua khit ciangin Pu Lengtong Go Hau in Talent Show lahna hong nei hi. A kizom in Sia Kap Za Khup (ZAM President) in thugenna hong nei leuleu hi. A kizom in lasiam Sm Sannuam in lasakna hong nei leuleu hi.\nTua khit ciangin Pu Minthang Tunglut leh Pu Cin Khan Lian te in thugenna tom khat hong nei leuleu uhhi. A kizom in ZND Committee te leh Zinmang te in Zolapi sa in hong laam khawm uh hi. Tua khit ciangin Zomi Nam Ni fund ding in hong pai mimal tungah sum dongna kinei a, Dr. C. Thang Za Tuan in thugenna tom leh apna hong neih sak hi. Tua khit ciangin Zomi Cup tukpeng kidem na ah gualzawhna a ngah te leh kimawl siamte pahtawina kinei a, Best Goalkeeper Pau Sian Lian (Tuipi), Best Defender Mung Suan Sang (Anlangh), Best Midfielder Mung Kap Thang (Anlangh), Best Striker Thawng Deih Kap (Ngalzang), Top Scorer Thawng Deih Kap (Ngalzang) leh Best Player Khual Do Pau (Ngalzang) te Pu Do Khan Khup (CEO, Chin United FC) in pahtawina hong piak sak hi.\nA kizom in Second Runner Up a ngah Tuipi FC te Pu Kham Min Thang Tunglut in hong piak sak a, Dr. Lam Khan Piang in Second Runner Up a ngah ahi Ngalzang khua te hong piak sakin Pu Tual Khan Suan in Champion angah ahi Anlangh te hong piaksak hi. A kizom in ZEC-Klang sangnaupang te in laam hong lak uh hi. A kizom Pu Kam Suan Mung (ZYA President) leh Dr. Pum Khan Pau te in thugen na hong nei leuleu uh hi.\nTua khit ciangin Zomi Khangthak Gym group te in body builder tawh kisai in hong kilak khia uh a, amau khit ciangin lasiam D. M Muancing leh Sawbua Mung (Zomi Idol Malaysia 2018 first Runner Up) te in lasakna hong nei uh hi.\nTua khit ciangin Pu Thang Khan Ngin Ngaihte leh Pu Kap Khan Khual (ZCD Party) te in thugenna hong zomto leuleu uhhi. Tua khit ciangin Siamnu (Zomi Idol Malaysia 2018 Winner) in lasakna hong nei a, ZAC khangno te in zong laamna hong nei uh hi.\nTua khit ciangin mipi khempeuh ki ding toin “Tuunsung khat pan piang hi ngeingei hang ee” cih la kisa khawm a, Rev. En Cin Pau thupha piakna tawh Zomi Nam Ni pawi nuamtak in kizo thei hi.\n2019 Zomi Nam Ni I bawl zawh na dingin Khua, Pawlpi leh mimal in I kipia khia in I mapan khopna hang bek ahihi. A mapang khawm khempeuh tungah lungdamna lianpi Zomi Nam Ni Committee pan in kong pulak khia uh hi.\n72. Pangsak Khua Kipawlna RM100\n73. Saipimual Khua Kipawlna RM200\n74. Sezang Khua Kipawlna RM100\n75. Dimpi Khua Kipawlna RM200\n76. Tungtuang Khua Kipawlna RM100\n77. Mauvom Khua Kipawlna RM100\n78. ZCF-Bukit Tinggi RM100\n79. Hosana Christian Fellowship RM100\n80. ZCA pawlpi RM300\n81. Sentosa Zomi Innkuan RM100\n82. Tuipi Khua Kipawlna RM200\nINTERVIEW NA PAI CIANG : Tulaitak a diakdiakin RSC leh DHS interview te kinawh sap mahmah ta hi. Tua ahih manin interview na pai ciangin pelloin na theih ding thu pawl khat hong om hamtang hi. Tulai tak pen ei ading hun nunung hong hi ta ahih manin interview ah ki ginglo pi a na pai na pen nang leh nang a kibawlsia tawh a kibang na hih lam phawk gige in. Tua ahih manin hun hoih lo sungah I mailam kalsuan na ding te ei mau mahmah in a hoih pen ding in hancia tek ni.\nZATO LAM TAWH KISAI :: Zato lam tawh kisaiin vai khat peuh na neih leh Contact: Sia Mungpi 018 3122 957\nPrevious: A gammang dektak Zomi te ~ Khup Lian Thang\nNext: USA, Nashville pan Lia Vung Sian Huai (Lalta khuami) in hongnusia


url: =Ka muhpak US Gamthu pawlkhat – 52 :: ZOMI DAILY\nposted on 17 November 2015 at 8:00 am Lomkholna: Article, Awnzapau, Theihhuai\nTeek Zawhnua Guaii Zawhnua In\nAmun a mual mah zui in na sem lo a innsung bek lawmlawm a om ngitnget zong hong nuam khin sam lo hi. Mangpau kisinna ding zattheihna ding mahmah zong America gam a om buang kisam sa mahmah ka hih manin, ka tuntung lam car driving license zong ngah nailopi, Bios Corp kici mi tangpillote leh mi cidam thahat lote kepna ah na sep ka siau hi. Ka siauh zawh a sawt lo in nasep hongpiak zawh nailohna thu kamkhum tak tawh ong zasak kik pah uhhi.\nTua zawh sawtpi khittak ciangin VOA (Volunteers of America) ah nasep ka siau leuleu a, a mun awng thei nai kei ci in hong pia lo leuleu a, papite pau leh nehzawhthu a zong nupi papi akiteng na om kiukiu sam buang ahih teh cia, nipi thum sung bang nipi khat hal sim in kimat in ka va dawp thithe leh a sawtteh amau zong hong kisuangtaak mahmah ta uh ahi tam, kha thum kha li lo in bangmah kilamdang lo ding hi.. hong cih ciangin, ka mai na leng hong zum maita in ka dawp kik ngamnawn loh bek thamloh in, koimah peuhmah ah ka siau ngam nawn kei hi.\nKa kum lah pensen lak hun hita bek tham lo in US gam sungah na sem ngei lo ka hih manin, a beisa a nasep ngeiteng hong kidot ciangin (past work story) gen ding bangmah om lo hi. Kawlgam a nasepnate leh nasep siauhna zong kisai khollo ahih ziakin ka gelh kei zaw hi. Tuate va gelh zenzen leng nasepna ding tawh kisai khollo ahih ban ah deihloh zawkna teng a hong neih bungleh ding zong ki-ut lo hi.\nTua ahih manin bangmah amau gam a nasem ngeilo uham khat pen hong laak ding haksa sa mahmah uhhi. Tua bek hi lo in ko tun kum akipan USA te a zawn mahmah laitak uh, nasep ngah lo a tam mahmah hun laitak hi sawnsawn a, amau gammite na-ngawn nasep ngah ding haksa sa mahmah uhhi. Setzung nasep leh ansai nasep khawng lah khanghamte sep zawh ding zong hi het lo banah sep ding mahmah zong ka sawm vet kei hi.\nEngineer nasep lah bangzahta a ih pil ih siam zongin amau gam degree ahih kei ngal leh hong pia ding bang hi naiisaii lo hi. Kum hamta a amau gammi a sem sate zong pension la tek khinta ahih manin amau degree ih ngah phial mah zong in, ei deih khasum tawh hong sepsak hun ding zong hi nawn lo hi. Tua teng huhau in Public Works tawh kisai company khat peuhmah ah siauh ka sawm vet kei hi. Hong pia ta mah leh zong computer vive tawh na kisem hi mawk ahih manin, hong buai huai lua mahmah ding hi lai hi.\nPrevious: Zeisu leh Aksi: Lungdambawl malep\nNext: Ka Zi Nik ~ Hau Za Cin


url: =Cocaine akikoih Condom bekbek 60 nawmvalh in Thai gamsung alutsawm numeikhat kiman :: ZOMI DAILY\nposted on 31 January 2018 at 1:32 pm UTC+9:30 Lomkholna: News, Sawltak, Thailand, World\nThailand gamsung ah alutsawm Brazil numeikhat vanlengtual ah X-ray tawh akisit ciangin agil sungah Condom tawh akituam Cocaine honkhat kimu ahih main, kiman cih The Nation pan kiza hi.\nTua Brazil numeinu in guihtheih khamtheih “Cocaine” honkhat Condom tawh tuamcip in, agil sungah a nawmvalhsuk ahihi. Tua Cocaine te Thailand gamsung ah zuakkik dingin alutpihsawm laitak in Suvarnabhumi Airport panin X-ray panin aki mukhia ahihi.\nHih numeinu pen Tuesday ni in Ethiopian Airlines Flight ET628 tawh Suvarnabhumi Airport atung ahihi. Airport Gate E7 panin apusuahkhiat ciangin amel omzia pen lauthawngtuak mahmah hi.\nTuaciang in Airport sung aom Customs Officer te’nzong muangmawh uh a, X-ray tawh asit uhciangin agilsung ah Condom tawh akituamcip Cocaine honkhat mukhia uhhi.\nTua Brazilian gammi pen a Passport tungah kum 35 aphakhin, Josexelly Mendes Wanzeler kici hi.\nAirport Customs Officer te’n kamphen zangin thusitna nei uhhi. Tua numeinu inzong anunung ah Thai gamsung alutma in Condom tawh akituamcip Cocaine honkhat ka nawmvalhsuk hi ci’n genkhia hi. Tuabang in Cocaine akikoih Condom bekbekpen 60 tak a nawmvalh khitciangin vanleng tungah tuangin Thailand gamsung azuan cimawk hi.\nMore: KFC Japan te’n “Finger Condom” bawl ~ ZD\nAirport Officers te’nzong tua numeinu pen sungtholhza “laxative” nesak uh a, agilsung aomteng apaikhiat khitciangin Cocaine bangzah taktak agilsung ah puasimhiam cih ki gencianthei panding hi ci’n pulakkhia uhhi. Sawltak #zomidaily\nPrevious: Kuala Lumpur khuasung vengtuamtuam ah nai 10 sung tui pailoding\nNext: Singapore City Harvest pawlpisum phengzat vaitawh akiman makai te thukhenna kinei tading\nGrabCar Driver khatin sangnaupang numeikhat bawlsia ahih manin kiman\nUSA, Texas ateeng Pa Khat Piang (Buanli, Jasuan beh) in hongnusia\nZogam Khua pawlkhat ah Khantohnang huhna leh Numei domkaan nang thusinsakna kinei\nTuhun Zomite leh Pilna ~ Gin Khan Mang\nGZA pan tangkona: Zomite gal lianpen khat ~ Dr. Do Suan Mung


url: =Itna tawh pumkhat nasuah theih nading uh kadeih hi ~ Bishop Lian Khen :: ZOMI DAILY\nposted on 9 February 2019 at 12:22 am Lomkholna: Article, BishopLiankhen\nThu masa: Piancil Lai Siangtho sungah Pasian in, “Adam pen a mah kia a om ding hoih lo hi, a lawm ding khat bawl sak ni”, ci-in Eva a bawlsak mah bangin, Pasian in mihingte pen, a kipawl khawm ding, a vaihawm khawm, asem khawm thei dinga hong bawl ihi hi. Thuk suang thum tung ah, bel kisuang thei-in meh leh an ki huan thei hi. Zang thum tawh a kiheek khauhual bawhsat hak hi. Tua ahih manin khangluite in kilungtuahna manphatna a gen uh teh, “Nupa kilungtuak khua khat in zolo, khua khat kilungtuak khua 9 in zolo, Putu kilungtuak sahangin zahtak, kikta”, na ci ngiat uh hi.\nTua banah, khua sung tui sung vai tawh kisai-in, “khua ki ciim ding zong, meigongnu mang sungah kihil thei”, ci-in, meigong tagahte nangawn thu nadong thei uh hi. Gatamtui, anci cihte na kitaang phial uh hi. Lothak khawh ding, lothak meihalding, gan zansiah ding, gan hawi ding, khuado ding, lamsialding cihte na kidong diamdiam uh hi. Vai kuan vai ciah, khualzin gamvaknate ah, na ton khawm na ciat khawm, a kal niam, a hatlo pente ki masasak in, na kingak dimdiam uh hi. Lo matun zolote na ki huh hi. Vangik puate na kidawn hi.Hih te in, ei khangthakte a dingin a etteh huai kipumkhatna tawh akizawi tawn thu laigil pawl khat hipah hi.\nMihing khat kia tuikul banga om theilo, mihing pen lawm leh gual tawh a om khawm nam hi, cih Mangte’ paunak tawh kizui-in, No man is an island, man is social being, i pu i pate in khua khat a sat ding ciangun, Hausa, Siampi, Siksek, Tuinak zong ding mi kitel masa in, a kingap uh leh khua sat pan uh hi. Hausa sem dingin, mipil, mitei mawkmawk sung pan hilo in, ukpi nam, nampi deuh sung pan, a thukhual, a muan huai, a lungduai mi, natel uh hi. Tua mah bang in, siampi gui, gal hang galvil siam nam, siksek nam, tuinak zong thei nam ci-in a gui, a nam in, na zong uh hi. Ih pu i pa te’n, tul na tawi khawm, tual na bia khawm uh hi. Cihnopna ah, khua sung tui sung khat ah kum khen, khuado pawi bawl ma ahi zong in, hun thupi om sial in, beh sung tek pan tulpite te in gambiakna na nei khawm in, tua khit te, a pawi bawl dingte uh na kipan pan uh hi.\nKhua sung khat ah zong beh pawl khat te acitawm luat uh leh beh dang khat tawh ki pawl in, tul na tawi khawm uh hi. Tua ban ah, sawmtaang khat ah na giak khawm, zu leh sa a ne khawm, anuam khawm adah khawmte ahi uh hi. Ki-itna leh ki pumkhatnate ah na picing mahmah uh hi. Khua sung khat ah zong beh nam tuamtuam om thei a, beh khat sungah nopna dahna, thusia thupha a om ciangin, beh sung phung sung papi te’ thu vaihawm, thu khensatte pen, thu tawpna-in koih uh a, pi sanin, zui ciatciat pah uh hi. Tua ahih man in, khua sung tui sung vaihawmnate daupai-in picing hi, asa tonna omlo-in in et lawm mahmah hi. Minam khempeuh in, “Kipawl khopna in thahatna hi”, ci-in gentehna a neihtek mah bangun gam leh minam khantoh thei nadingin “kipawl khawm aa nasepna” in a thupi mahmah khat ahi hi.\nEi Tedim Zomite pen, manta khalgah ih neek man hiam, nahtang tolawk ih nek man hiam? Kithutuak theilo, kipumkhat theilote i hi citciat hi. Biakna thu, leitung thute ah zong kipawlkhawm theiloin a kikhenkham pahpahte i hih man in, tua in minam khantohna ding leh picin theih nading thanem sak mahmah hi. Ei mi pawlkhate bangin, i Tedim gamah pawlpi tam pen Pasian thupha hi, khantona khat hi ci luilam hi. I Tedim gamah biakna hongtun zaw kumza pha in pawlpi zong zabang pha khin, Lai Siangtho sang leh Tagah sang kigawm bang 70 dek phata ci ven, a nuam huai hiam, adah huai hiam cih ngaihsut huai mahmah sa ing. Kei muhna a bel, ki pumkhatna tawh a kileh bul kha diam ci pian ing.\nMangte’ paunak khatah zong, “United we stand, divided we fall” cih a neih bangin, i mite nuntak kipawl khawmna sung ah zong, kipumkhatna in gualzawhna leh kikhenthaangna in guallelhna bulpi ahihna acian atai in hong phawk sak hi. Minam thahat, minam gualzo, minam khangto le thupha ngah minam i suah theih nadingin i minam bup mahmah in kipumkhatna i neih masak ding kisam hi. Ei Zomite sungah kipawlna khat peuhpeuh akipat cilin “kihi liailiai napi’n asawtsawt teh hi luailuai” thei zel hi. Bang hang hiam cih leh panmun lente in minam itna sang, ang sung vanna le min le za deihna kimasuan zaw leh kilawm hi. Mipi khanto ding sang, nai huai teng khanto ding peuh kihan ciam zaw hi (Nepotism).\nKhangluite in hausa masa, khuasat masa, tuikhuat masa, sakap masa, a pil masa, a hang masa, makai masate napi bawl, nadot bawl uh a, panmunte zong na kituh sese lo uh hi. Tuhun ciangin a pan masa agel masa, aphut masa le agim atawl masa cih om lo-in, mizawng daipam, meigong tagah ahih nak leh ki simmawh bawl zanzan a, mihau sum nei piante ahih nak leh bang mah athei kei phial ta zongun ki masak ki maibiak zanzanin, i dot bawl kei thei hi. Adot huai, amuan huai, abelh huaite peuh i paampaih kha a, mi kamsiamte, mi mai et asiamte, hong nek deihte khawng peuh i masak zanzan i pibawl gawm thei hi. Kawlte’ paunak tawh kizui-in, mun man ah mimaan cih dan hilo-in, mimaanlote peuh mun hoih mun thupitata ah tung zaw sawp in thu nei mahmah hi.\nKipawlna khat peuhpeuh ah, no, ko cih tam lua in, athu nei ding leh maipha ngah ding bek kituhin (partiality), asem taktak, ahanciam taktak kitam phalo hi. Tua tawh kizawitawnin bang hong piang hiam cih leh, kipawlna khat peuhpeuh ah, picinna, lawhcinna, guitunnate kinei zolo-in, kitel khelhna leh kikhen thaangna in hong nung zuihpah hi. Tua ahih man in, ei khangthakte-in, na khat peuhpeuh i sep ma-in, thunung thuma i ngaihsut phat mahmah ding kisam hi. Kipumkhat nading abulpi khat in mimal deihnate sangin atamzaw deihna (aituam deihna sang in, taangpi deihna) man’na zong ahi hi. Khangluite in, “Sialpi amah bekin lian a, mihingte khat bek kilian theilo; Suangpi zong suangneu in thek hi”, na ci lai uh hi. Tua hi-in minam kipumkhatna a om theih nadingin azawng ahau, apil amawl, nampi namneu cih bang in kikhen thaang lo in, i hihna bangbang tawh i muntek pan in khutkhat tawi khekhat khai bang in, kithutuak taka i kalsuan theih diamdiam ding kisam mahmah hi.\nLeitungah minam khat, gam khat, pawlpi khat, khua khat le veng khat akhantoh nadingin kipawl siamna kisam mahmah hi. Kipawl siamna thupi kisa lua ahih manin UNO, NATO, UNICEF, ASEAN, FIFA…etc: le biakna lam WCC, UBS, MCC, CBCM le Zomite sungah ZBC, PED (Post Eden Drive), ZCLS, ZOLUS, ZOMUS, ZOFA, ZYA, ZOCIA, ZOMI SIAMSIN… cih bangin nasep kipawlkhopna tuamtuam kinei hi. Hih kipawlnate athahat, apicin semsem nadingin nasemte kipawl siamna kisam mahmah hi. Ei mite pen, a pil/a thu thei/a zongzo/asemzo/amuzo kawmkawm ki om sam hi. Ahi hang kitangtat pian, khat kia om khawng phamawh kisa sese lo hi.\nTua ahih manin, khantona lampi man ih tawt zawh nadingin, ngalkhaat banga tangtatnate nusia-in, ki pawlkhawm theinate angpom ni. US te in Iraq akap dingin zo lua mahmah ding hi napi’n kipawlpih beelpawl dingna zongin, na nei hamtang uh hi. Jew minamte bang pan atuntun na uh ah, kipawlna nanei hamtang uh hi. Aci tawm zenzen uh hang mite in zatak-in, zong kita pah uh hi. Sente zong, leitung mun khempeuh ah na kizel in, a tunna peuhpeuh ah na kipawl khawm ciatciat uh hi. Et lawm in en huai mahmah hi. Zong etteh huai mahmah hi.\n2. Thumanna le Cihtakna\nMahatma Ghandi once said, “To speak the truth, one has to be prepared to lose some friends” Mahatma Ghandi in, “Thuman thutak nagen ding leh na lawm pawl khatte in hong taisan ding hi cih theisa-in nei in”, cih phawkin, khat veivei thuman genna hang in, kival lawh, hong ki elngat in hong kitaisan thei hi. Ahih hang, thumanna le cihtakna pen thupha ngah nading bulpi ahi hi, cih phawk siam ni (Paunak 14:34). I pu i pate thumanin cihtak uh ahih manin, thumanna lahna in Zo Vaphual lim na zang uh hi. Leitungah a khangtosa gamte enle’ng citakin, thuman a, Pasian um mite na hidiak uh hi.\nTuhun ciangin i minam sungah sumbawlte, sangnaupangte, kumpi nasemte le Pasian nasemte a kipan aneu alian kithuman zo nawn lo ahih man in khantohna le picinnate kinei zo nawnlo hi. Thumanna pen zawn le hauh tawh kisai lo hi. Sumbawlna pan Pasian’ deihloh na semin i hauh phial hangin thuman lohna pan i ngah ahih manin sawt kikhom tuanlo ding hi. Sangnaupangte in lai ettehna tawh distinction tampi i ngah hangin kimazang zo tuanlo ding hi (eg. MC ngah sangnaupang pawlkhatte bang a lom a tang in kia ngeingai uh hi).\nPasian’ nasemte in zong, maitang zahtakna tawh Pasian deihna sang mite’ deihna peuh gennate tawh pawlpi sungah lawhcinnate kinei zolo ding a, sawt zong kikhawmlo ding hi. I paunak, “Zuau in a khap tawn hi, Thal lam cilsiat eimau tung tu”, cihte phawk siam ni. Mi pawl khat “tuhun pen kiim le paam tawh kizui-in nuntak ding hi” ci hi. Hih pen aman hetlo le azumhuai bektham lo-in adahhuai mahmah thu ahi hi. Lampi, thuman leh nuntakna ahi, Zeisu sialsa singlamteh lampi zuih kinken ding ahi hi. Thumanna le cihtakna i cih pen nang bek na om a, mi tampi tawh na om zongin thuman ding ahi hi. I innkuan sung, i pawlpi sungah thumanna pen kisam tawntung hi.\nI pu i pate in thumanna le cihtakna pen thupisak mahmah uh ahih manin neutunga kipan zuauphuah loh ding le ciampel loh ding na kihilh tangtang uh hi. Tua bang mahin thumanna gah ahi cidamna le khansauna thuphate na sang uh hi. Tuhun ciangin ngah nading ahih nak leh Pasian zong phawk nawnlo, kihta lo, zuau kiphuak ngamin, Lai Siangtho nangawn namin kiciam ngam mawk hi hang. Tuhun ciangin i sepna thaman asia apha pen nitun’ phialmawk ahih manin zuau le khemna cih pen zat ngam huai peuhmah lo hi. I thuman zawhloh manin i hauh zah ding le i khantoh zah dingin kikhangto zolo hi. Tua ahih manin koikoi-ah bangbang i sem zongin ei Pasian’ tate i thuman ding ahi hi. Thupha ngah akhangto minam i suahnop leh i pu i pate’ thumanna le cihtakna sul zui siam ni. Minam khantoh nading thusim khat in thumanna le cihtakna ahi hi.\n3. Kihuh Kipanpihna\nLai Siangtho sungah “Acingh mite hau sem sem dinga, midang ahuhte in huhna mah ngahkik ding uh hi”, naci hi (Pau. 11:25). Khanglui lai – in Pasian’ thu kithei nailo hi napi’n, ki-itna le kihuh kipanpihna pen na khauhpai mahmah hi. Zu le sa nekhawm, thu kikum khawm, inn le lo neizo lote kihuh liailiai uh hi. Nuteek, Pateekte na kidon na ki khoi siam hi. I leitung Pasian ci-in na kizatak hi. Abraham, Isaac, Jacob, Joseph te’n, atu atate uh, thupha apiak mah bangin, ipu pate in zong atu atate uh thupha na pia sawnsawn in, thupha tuamtuam in hong uap pah hi. Taang lai in, Nu leh Pate pen, thupha nakpi-in ki ngaih sun in amaute tung pan thupha kingen ngiatngiat hi. Ih pu ih pate’n nopna dahnate ah thu nakhual mahmah uh hi.\nTagah sanggahte zong, Pute’n nakem nakhoi uh ahih man in, pute’ tuikuang tui tawh na ki khang khawm a, Pu leh lam sak ci-in, Pute pen, ki-it in zong kizaktak mahmah hi. Tua ahih man in, ei Tedim Zomite’ ngeina ah, tagah sang, PiteekPuteekte koihna inn (Orphanage, Home for Aged) cibang na om ngei lo hi. Tuhun ciangin Pasian’ thu kithei sak bek thamlo in khami cihmah, thu ki-umsak lua kisa in hingtangphial-a vankah sawm keei mite om napi hang, angsung ding bek ngaihsutin nei-in midang huhna, thukhualna, piakkhiatna, kikep kihuaina lamah tha nem mahmah lai hi hang. U le nau sung kihuhnate sangin kihazatna le ki-elna vive tam zawsop hi. Ei inn kuan le angsung ading bekin kihau thei mahmah hi.\nPasian hong piak thuphate aituam nei – in kepcip ding hilo a, khangsak in hawmkhiatding hizaw hi. Sanna sangin, piakkhiatna thupizaw, manphazaw, thupha kingahzaw hi, cih, Lai Siangtho kammalte phawk siam ni. Tuhnun ciangin Zomite Pasian’ thupha ngah hi hang, kici-in la ngaih nono ki phuak kei napi’n, kihuh kipanpihna lamah minam dangte kiban zonai peuhmah lo hi. Pasian’ hehpihna tawh leitung mun tuamtuamah sumzong paaizongin i om kawikawi hi. Tua banga thupha i sannate pen i innkuan ading bek hi lo, i pawlpi sung ading bek zong hi lo-in, i minam sungah huhhuai panpihhuai mizawng daipamte huhzawh nadinga Pasian in hong piak ahih lam phawkhuai hi.\nTuhun pen ei kia bek nuntak hun hinawn lo-in midangte tawh nuntak khop hun ahih manin, khattang khantohna sangin, mizapi khantohna lam ngaihsut ding kisam hi. Apiakhia mite mah hau semsem ahih manin a piakhia nuam dingte mah Pasian in hausak hizel kawikawi hi. Khanglui papite in “Nekkhawm lim, puakkhawm zang” cih paunak a neih mah bangin a nekhawm, a thuakkhawm minamte i hi hi. Gentehna bang in, i pu i pate in sa vabengin, a tuahphat uh leh, khua mual ah samualsuah ci-in thau hong lawn uh a, nupite in zungau tawh na dawn in, na nuam khawm nakipak khawmin sa zong nahawm diamdiam uh hi. Paltan khat hong tung leh zong van hawm mah hong nei thei hi.\nTua ban ah, bek sung phung sung, khua sung tui sung khat ah zong, kamsiat leisiat leeiba thaangba, liau nading luang le banthu lawi 8 dong tuaksiatna khat akineih khak leh khat le khat na kihuh diamdiam in, na kipanpih diamdiam uh hi. Hih thute i ngaihsut teh, eimite-in hamphatna ah angsung pil in, haksatna ah akitaisan minamte hilo hi hang. Kihuh kipanpihna pen i pu i pate maban ahihmah bangin, ei khangthakte in zong, ki-itna taktak le Pasian deih nuntaknate tawh i pu i pate maban zomsiam ni. I mi i sa, i khua i tui i puah kei leh midangte in hong awlmawh masa lo ding hi.Tua ahih manin kihuh kipanpihna pen minam, khua le tui, u le nau sungah ki-itna, kipumkhatna le khantoh nading thusim hoih mahmah khat ahih manin hanciamin picing sak ni.\nEimite in, social relationship, mite tawh I kizop ziate cingtak zo nailo hi. Kipahtawina, ki uapna leh khat leh khat vang kipiak dan zong kisiam zo nailo hi. Kinoppih leng I lungdamna azahkhatin khangto a, kidahpih leng zong I dahna a lang hong bei in, paaidan hong nuam tuampah hi. I khialhna, I thanemna, kicin lohna le I ginat lohna teng kawmkalah I hihzawhna le I septhei sunsunte tungah kinga-in tha I lak thei ding ki sam hi. Thanemna le hihzawhlona tampite lakah Galngam thaltang banga I neih ihih theina kiau khat pen I zat siam theih ding kisam hi. Kigalbawlna leh kinenniamnate in gu bangin kha a, kideihsakna leh kithapiaknate in khuaizu bangin khum hi.\nTua hi a, leitung taksa lam hita leh kha le biakna lam hi ta leh mun khat peuhpeuh ah gualzawhna, matutna khat peuhpeuh I neih ciang ei leh ei kipahtawi tangtang thei leng kilawm in zong hong etlawm mahmah ding hi. Ki pahtawina pen nget ding sang piak dingin kilawm zaw hi. Mi napahtawi thei leh nang zong apahtawi huai zaw kan lai na hi hi. A pahtawi huaite pahtawi siamna-in kipak huai in, mipi tanna zong ahi hi. Ngaihsut hoihnate leh pilna siamnate-in, leitung pahtawi-in etlawmsak in, khangto sak a, paakpalhte leh agim namtuite in gamlak leh huihlak no suahsakin namtuisak hi. Vukkhalte in mual sangte pahtawi a, kha le aaksite in vantung pahtawi in tang zeizai sak uh hi.\nGuahtui in nu leitang pahtawi in khaicite posak a, nitang in zong ankungte pahtawi-in khangsak hi. Ciktui leh luituite in guntuite pahtawi uh a, guntui in tuipi pahtawi hi. Tuipi in zong mihing ganhingte pahtawi in, nuntakna le noptuamna tampitak hong pia hi. Singkung lopate in huih siangtho le adang a kisam tuamtuamte hong pia in, mihing ganhingte’ nuntakna tha hong pia in hong pahtawi hi. Mihingte in upna leh muanna tawh Pasian pahtawi uh a, Pasian in itna hehpihna leh mawhmaisaknate tawh ei mihingte hong pahtawi hi. I kipahtawi ciang zong athu ala I tot siam ding kisam hi. Midik mithupite in pahtawi nading, kammal, athu leh ala ding zong tangtang in, mi pahtawi tawntung thei uh hi.\nEi leh ei kipahtawi siamna-in lungsimleh pumpi hong cidamsaka, sep le bawlzia dingte zong hong theisak in, daupaina le matunna hong pia hi. Ei leh ei I kipahtawi ciang I tha khauhin zong ki muibun zaw deuh hi. Mainawt lungsim hong neisak a, sepding leh vai tuamtuamte ah thalawpna leh kimuanna hong pia hi. Nakhat peuhpeuh I sep ding ciang mainawt lungsim I neih tawntung ding kisam hi. Tua hilo-in, ei leh ei kienneu, kikosia ngingei in, ‘a lo’ lam vive a I kingaihsut leh a ki lalthang thei ziau ding ahi hi.\nI gamtat I luhek I kampaunate a kipan sep leh bawlnate leh I ngaihsutnate avek in hoihin, dik khin loding hihmah tase leh ei leh ei ki pahtawi tha kipiak siam in, mainawt lungsim tawh kalsuan kinken leng I kicintaklona leh I khialnate hong beibei in, dikna leh picinnate in hong zuan dinga, a hun hongtun ciang gualzawna leh mintannate pen ei a mah hong hi veve ding hi. Tua hi leh I theih loh kal in, I theih ngei nai loh thupi zaw I sak khat I ngah bek ding hi. Tua nung ciangin, I pilnate in hong haisak nawnlo in, I siamnate in zong hong maizumsak nawnlo dinga, I gualzawhnate hangin mite lakah zukham ankham I bang nawn kei ding hi. Ei leh ei ki pahtawi siam ding kisama, ei leh ei I kipahtawi khial loh ding zong thupi mahmah hi\nTu hun pen pil hun leh ki pahtawi hun hi a, ei hun lap lai khangnote in, I tung I nuai, I kim I paam, anai agamla deidan selo-in ki pahtawina le ki thapiak siamna tawh I lungsim, I ngaigsuhna le I nuntaknate no suak sak tawntung ni (e.g, My mother honoured me with a dinner party whenever I passed my exams, and that became a driving force for the next year. For that reason, I am what I am now, thanks be to God and to my deceased mother). Et in lawmsak ni. mainawt lungsim vom vinven/kinken ding hihang. Khantoh gimnamsak ding hihang. Mihingte-in social being i hih mah bangin, ahun luanzia tawh kizui a kipawl khawptheina leh sep khawmtheinate kisam mahmah hi.\nNidang lai in, ton leh han, gal aih sa aihte kithupisak mahmah hi. Tu hun ciang ahih leh gal le sate zong bei ta hi. Gal man sa man te hun bei in, pawl man, lawm man in gual huai thei hun hi ta hi. Na khat peuhpeuh I sep ciang, vomlo nawk hun beita a, hi diamdiam a nasep hun, kipawl theih kipawlmawh a kipawl hun hi ta hi. Kei, nang, kopawl, nopawl cih hunte bei khin a, ei cih hun hita hi. Nidang lai in, ipu ipate in, khua khat peuh ah, zawl nanei uh hi. Zintun paai khaina in na kinei uh hi. Mihingte nuntakna sungah thu hoih la hoih a om mah bangin, thusia lasia zong om hi. An leh kiak bang in apo khawm akhang khawm ahi hi. Ahoihte in asia kilangsaka, asiate in ahoih hong kilangsak hi. Lumbangsun a thalbang suanding i tuaidawngte lambang paakin, pattah siam ni (Ignatius Thang Sut Mung, M.A.). Diplomatic relationship is another story.\nTung sun ni leh tung solkha tawh kong et cim theilo, an bang i it mubang i ngaih, deihteng cinna Zogam Tuunnu kiang sulhei kik ni! Ngalliam vontawi, Zosuantate, upna sung ah Abraham suanthakte, lung kihual in, ngahna sang in piak khiatna thupi zaw hi (Acts 20:35) cih bulphuh in, khutkhat tawi khekhat khai bang maapangkhawm diamdiam ni. Sum leh paai leitung nate tampi aneite a hau hi lo in, sum lei paai neisate tampipi a pia khia zote a hau hi zaw hi cih phawk siam ni. Pasian hong piak, vantung thupha, leitung thupha te tawh i Zomi, i Zogam, i Zolai, i Zongeinate tawi sang in, keem siam, giabang zunsiam dih ni!\nKhangluite ii lungsim puakzia a huampi a i et ciang in, ki-itna, kithutuahna, kihuaina, thukhualna, kihehpihna, kihuhnopna leh kipumkhatnate a nuntaknate uh ah na nosuahsak, na paklunsak mahmah uh hi. I pu i pate’ nuntakna, a paunak, a lakaamte leh azat ngeinate sung ah, lungdamna thu leh nuntakna Pasianthu laigilte a na om gige ahihlam phawk ni. Nuntakna Pasian kammalte amaute nuntakna sung ah akip akho in na om khin a, aciintuiguh sungah zong nateng khin ta hi. Tua ahih manin, i pu i pate-in, ngeina hoih, ngeina picingte tawh nanungta uh ahih man un, minam picingte a hi uh hi.\nTua ahih manin, ei khangthakte in zong, minam picing, athahat, agualzo, thupha ngah le akhangto minam i suah theih nadingin ei Zomite mahmah lung kihual a, i kithutuah photphot ding kisam masapen hi. Tuhun khangthakte in i gam i lei le i minam bup mailam kalsuan zia ding tawh kisai mailam saupi enkawmin kalsuan ding le muhkholh ding kisam hi. Akipawlkhawm theilo phadiak minamte i hih sesena telsiam in, tu laitak i dinmun pan thasanin minam veina lungsim thak nei dih ni. Tua ciang bekin thupha ngah minam, agualzo minam le akhangto minam i suakzo pan ding hi. Tua hi-in Zomi Tapidawte i dinmun pan kalkhat suanto lai-in Pasian’ deihna ahi Lai Siangtho bangin i nuntak kei mawk leh a khangto minam kisuak theilo ding hi.\n“Zomite in Vaphual lim deih mahmah napi hangin,Vaphual lungtang ih nei zo nai kei hi”. (Rev. Dr. Cin Do Kham).\n“Zomite-in Degree ngah ding ih thupi sak a, pilna ih ngah nading ih thupi sak nai kei hi.” (Rev. Dr. Do Suan Mung).\n“Zomite akipilsak a tam hang, a pil taktak tam nai lo hi” (Me).\n“Hauhna pen pilna in makaih hen la, pilna pen Pasian zahtakna ah ki bulh ta hen.” (Rev. Dr. Do Sian Thang).\nTua banah i phawk mahmah ding thu bulpi khat in bang hiam cih leh upna le pilna tawh i minam i lamsang ding, nambat khat in koih ni. Bang hang hiam cih leh mi haite leh sum leh paai leh khantona, om khawm theilo, tawnkhawm theilo hi. I leitung pumpi ading thupha i san theih nadingin i mimal mahmahin cihtakna le thumanna lamah hanciam sawm phot ni. I sepna khat peuhpeuh ah thumanin hanciam ni. Adiakdiakin khangnote in ngimna kician nei-in i gam le i minam ading akimang thei ding nasep sep sawm ni. Singphung dang lo, pianpih laizom, tun sung khat piang, Ciimnuai vontawi, tun leh zua ciin leh tuaite, i gam i lei, imi isa gia bang zun siam ni.\nSianmang sinthu nau bang san siam in, Sian mang von tawi i To Zeisu naubang pawm siam leng, i lei nun khua en in lawm ding, thang van sausiang tuang i tun dong lungdeih teng libang cing ding… Tua hi-in i minam khantoh nading thusimte ahi, upna, pilna, kipumkhatna, thumanna le cihtakna, khat le khat kihuh/kipanpihna-te ah hanciam sawm mahmah le’ng akhangto le thupha ngah Zo minamte i suak pan ding hi. Tua ahih man in, i ngeinate, anungta Pasian kammal tawh phungvuh leng, minam picingte i hih banah, Christian picingte i hi sawnsawn lai ding a, thupha ngah minamte i hi pah ding hi.\nGal kizo nawnlo:\nNidang lai-in i galte pen a gamla pipan hong pai uh a hih manin, ei kithawi man, kigingkhol man, ki galging man i hih man leh i gal panna hong theilo man un, gal kizo hi. Tu hun ciang in, mun khempeuh ah gal lian/neu kinei ciat hi. Tu hun i galte pen, gamlapi pan hong pai nawnlo in ei tawh an nekhawm, tui dawn khawm, hong it ding a i ngaihsut i lawm leh i gual, i naseppihte sungpan gal hong piang ahih man in, gal i zawh ding baih nawn lo hi. Gal a kilelh den hun hi ta mai hi. Tua ban ah, ni dang lai in, tualgal naki kita mahmah hi. Tu in a hih leh tua sang a, a suuk zaw sunggal hong piang ta hi.\nLasiam Sai Thi Saai in, “Vantung pan hong kia guah mal leh leitung ah a kituung phimdawn a kisuk khak ding a hamsat mah bang in, mihinga pianding ding baih lo hi”, na ci hi. A hih hang, thu tuamtuam la tuamtuam hang in, numei pawlkhat te in a sung a lai a om nau pen a deihlo uh tek, a suak ma in zatui zang in, a nuntakna laksak ziau or that ziau thei lel uh hi. Tua a hih man in, naubu sung pen tualgal pianna leh hankhuk sung hong suak ta hi. Ngaihsun thei leng khasiat huai mahmah hi, mulkim huai, ci zek huai mahmah hi. Tua a hih man in, ih nuntakna ah, khamuanna leh lung nopna om nawn pha lo hi. Lung len huai mahmah hi. Alleluai, praise the Lord, gumna ngah khin zo ing, i ci gam lai lai diam? Ngaihsut huai mahmah hi.\nTua a hih man in, nisim naisim i Christian nuntakna ah, leitung ci leh sa, leh dawi mangpa tawh gal a kido do i hih man in, Pasian galvante zat siam ding kisam mahmah hi….(SK. Gin Khan Pau, President – KZBA). India kumpi Gandhi in, “I kim i pam a om singkung lopate pen a nei taktak ahi, tu laitaka naungekte’ tungah ni khat ni ciang i piak dingin a cing a kemte i hi hi na ci hi. A gamsungte ah zong “singkung lopate na kep leh amau in zong na hong kem ding hi”, na ci lai uh. Tua ban ah, Siapi Rev. Do Sian Thang in “Zomite i pianthak taktak ciangin singkung-lopa, singtum suangtuumte i it taktak thei pan ding hi”, hong cihna phawh siam ni, Bang hang hiam cih le Pasian bawlsa na khempeuh i it theih ciang bekin, Pasian zong a it taktakte i hi zo pan ding hi.\nPasian bawlsa mihing, ganhing, singkung lopate ih zatak thei kei a ih zat siamthei kei leh Pasian hong gup khiatna thupha zong manpha ih sathei kei ding hi (if you do not respect the creation of God you will not appreciate alsp the redemption of Christ. Our environment is destroy by egoism, and it will be redeemed by selfless love of God and neighbour). Professor James Withey of Notre Dame in, “Nang in midangte i kim leh pam na hi hi” (Quoted by Edward Fisher in Nostre Dame Magazine, summer 1988, 77) hong ci hi. Tua ahih manin, eite in zong, inn veng hoih, lo veng hoih, khualzin tek, mite ton pi nopte, mi muan misuan, mi etteh thei, mi pangbeltheihte i hih nading in han ciam ni. Ih phawk ding khat ah, mipi phat tuam nading a kipiak khiatna in, Christiante thu bulphukpi khat ahi hi.\nTu in, Pasian hong sawl kim leh pam cin nading te ah picing tak a i hih zawh na ding in, 1979 kum a, a lian bel Siampipa in, kim leh pam kem te’ lutang, amakaih ding a aciapteh St Francis of Assi i kim leh pam a it ziat leh a kep ziat te phawk ni (Cf. Apostolic Letter Inter Sanctos: AAS 71, 1509f.). Ama in, ei Christian te etteh theih ding in, kim leh pam leh nuntakna nei khempeuh koi cih zahtak in kep siam ding cih pen anuntakna mahmah tawh hong lak khin hi. St. Francis in piansaksa nakhempeuh ahi, ganhing, singkung lopa, sang gampa ni, sang gamnu khapi, cih te’n Pasian a pahtawi ding leh aphat ding in hong hanthawn hi.\nA kiniamkhiat mahmah Francis Assi in, eite mang ngilh lo ding in teci hong pan na ah, Pasian tawh i kilemna hang in, kim leh pam na khempeuhte kep siam zaw na ding tha hong pia a, tua in eite lak ah zong ki-itna leh ki pumkhatna te hong nei sak hi cih thu hong tel sak hi. Topa sung ah kong it u leh naute, St. Francis i makaina tawh eite khat leh khat unau sanggam khat bang in ki-it diamdiam a, kim leh pam Pasian piansaksa na khempeuh tawh zong et lawm tak in, zak takna lian pi tawh kem siam in, leitung inn kuanpi khat bang a i nungtak zawh nading in, Topa in thupha hong pia den ta hen! Tua hi leh ei mihingte khempeuh in piansaksa na khempeuhte tawh, lung sim thak leh ngaihsutna thak tawh i ki zawm thei ding a, hong tung ding Pasian gam i malep ding hi (Cf. Is. 11:6-9).\nSiamsinte Awging: by Manglek, Zingsol Special Issue lom 11, Hawm 12, April 2010, back cover: Hong hilh un, a sinnuamte hi ungh. Lam honglak un, a zuinuamte hi ungh. Hong hanthawn un, lungsim thanemte hi ungh. Hong mapii un, khangto nuam ungh. Hong tai un, a khial theite hi ungh. Hong pantah un, a siam nuamte hi ungh. Hong it bawl un, na itna uh lunggulh ungh. Tha hongpia un, a thazawmte hi ungh. Hong kem un, lam a pialtheite hi ungh. Hong sam un, a baihsa-in om ungh. Hong sawl un, ong hanciam ding hi ungh. Hong huai un, ki pumkhatna lunggulh ungh. Hong lamsang un, na tanote hi ungh. Thu hong ngetsak un, thungetna kisam ungh. Hong panpih un, lungdam tawntung ding hi ungh. (Me: Thupha hong pia un, ka daupai ding uh hi).\n“Itna… a kici-in…”: by Zeelpi, Zingsol Special Issue lom 11, Hawm 12, April 2010, p 21: “Nang leh nang ki-it masa in. Tua ahih leh leitung in zong nang hong it ding hi”. Mihing nuntakna in manpha mahmah hi. A mah leh a mah a ki-it siamte in, a hun nei sunsun metbawl thei hi. Sang naupang khat in a hun om lai-in lai limtakin sim leh, lai vuanpi hong tun ciang, lungnuamtakin phi thei bek thamlo gual tungtuangin a nunna hong kilam sang ding hi. I paallai nite kua mahin hong zatpih theilo hi. Ei mahmahin zangsiam kei leng, I nuntakna ni hong tum kuan ciang, lawm le gualte’ thalawhsate eng in I om kha ding hi. Mi dangte I huh zo kei phial zongin, mi’ huhna lamente I hihloh ding ut huai hi. Ei leh ei ki-it siam ni I cih ciang in, angsung thei ni cihna hi hetlo hi. Paunak Lai Siangtho sungah, “Bang mah na mawk beisak kei un”, na ci hi. A hausa leh a pilsa a asuak mi tawm mahmah hi. Hauna le pilna, lungnopna le cidamna cihte pen Pasian tungpan a hun om lai-in a kithalawh ahi hi. Sum zatsiamte hau a, annbuuk kemsiamte’n, (an nek siamte’n) an khing hau uh hi. Sum neih zahzah zat tum sawm pahpah leng cik mahin ki haulo dingaa, an nei ta’ng ci-in ne gai, an val buak sawm pahpah leng, a sawtlo-in neihsa lamsa teng mit phial kalin hong bei mang ding hi. Pilna deih ten a hun om lai-in zong ni. Pilna neite-in midangte phattuamna piangsak ni. Neih le lam, I sum I paaite tawh ki panpih ciat ni. Khantohna lampi hong tangzai zaw ding hi. Tha le ngal tawh ki huh ciat ni. Thungetna tampi behlap ni. Tua hi leh, itna man tawh I ki-it thei pan ding hi.\nSehnel gam ah…: by Zolianu, Zingsol Special Issue lom 11, Hawm 12, April 2010, p 9: Nunna simlei sehnelgam bang guai in, keu ta ci-in, lungkiatna I tuah ciang, tuisik phulna, tawlngakna liim in hong ngak hi cih phawk in. Khuamial mahmah zan lai takin, khuangbaite aw kiza zaw hi. Tua mah bangin haksa dongtuak in I om laitakin, Pasian aw nem kiza zaw hi. Sunni taang leh guahmalte in paak nam kim palhsak hi. A hih hang, zan kimlai-in a palh paak hoih mahmahte zong om veve hi. Lungzuang khuangai-in nangkia na om laitakin, Pasian phatna la tam nasa mun zaw dingaa, la dang khempeuh sang ngaih zaw ding hi. Lampi nuamlo natot khak hang, na kiim na paamah singkung lopa, paak nam tuamtuam palh lihleh uh aa, vasate’n zong lasa veve uh hi. Nuntakna sehnelgam ah nang guak na kawi vak ciang, hi thute phawk in. Bang tanvei Zomi hi ding?\nDr. Dal Lian, Zolus Journal Number 12 – 2008, pp28,30, 32-34: Zomite paak banga hong palhkhiat hun uh om dinga sawtpi tak paak ding uh hi. Hun beisa sawtpi peka minthangsa tu huna kuama theih khaak nawn loh I hih sangun, a sawtlo-a thang ding I hih sese uh pen hamphat huai kasa hi. Zomite hun hong tun ding kaal ka ngaklah hi. Tua hun a hong tun theih nadingin pan laak theihna ciat tekah pan la dingin kong hansuah hi.\nZo ngeinate kem ni:\nNgeina I cih leh biakna I cih kibang lo napi biakna tung tawnin ngeina om hi (My version: Biakna leh ngeina tawn khawm hi). Tua ahih manin tanglai I Zongeina tampite pen I tanglai biakna tawh kizawi tawna om ahi hi. Ngeina a guakin a om thei kei a, biakna zong a guakin om thei lo hi. Ngeina I cih pen I nuntakpih ahi a, nisima I khawsak dan, I luheek dan, I kipi I kiten dan leh misite I kivui dan khawng ahi deu pen hi. Atunga I gente pen I upna, I biakna tung tawnin kisem hi. Dawi biakna tawh kizom I ngeinate Christian biakna tawh kizom ngeinate tawh I kheek kul ding hi.\nAhi zongin ngeina I cih khempeuh biakna pana piang ahi kei hi. Tua ahih manin, Christian biakna I zuih mana I Zongeina teng paih ding cihna hipeuhmah lo hi. Pupa ngeina I zuih theih liai leh I kep thei liai teng kepcing ding, tulai hun leh biakna tawh kituak lote bangcih kheek ding cih ngaihsut ding ahi hi. Mangkang, mangvomte’n zong amau gam tek mah puah uh hi, it uh hi, angtanpih uh hi. Lainat mahmah uh hi. Mang ngilh cih thadah phawk mahmah uh ahih manun mite lakah gen thanuam mahmah uh hi. I tuntun na-ah I gam I lei phawk siam ni.\nNa tu na tate uh Zomi mah ahi den dingin na hih sawn un. Judahte a omna peuhpeuh uah Judahte mah hi uh a, Vaphual zong a omna peuhah Zo Vaphual mah va hi hi. Koikoi-ah om taleng Zoheisa paak pen Zoheisa ahih mah bangin, no zong koikoi-ah na om kha uh zongin Zomi mah hong hiden a, sum leh paai, pilna siamna leh neihsa lamsate tawh a gaal panin I Zogam hong phung vuh un, hong puah hong zuun siam un, ci-in Zogam min tawh kong thuum hi. Eimah in I pat kei leh kua’n hong patsak ding hiam? Zekai nai kei, a hun om lai, lap lai mahmah hang. Sul hei kik ni. Better late than never; Rome was not built in a day, cih paunaakte phawk siamin, lung duai takin maa pangkhawm ni.\nZogam in mi citak kisam hi. A gam it ding mi kisam hi. Gam phattuam nadinga nakpi taka na a sem ding mi kisam hi. Azawng ahau, alian aneu, cih om lo-in mi khempeuh kisam hi. Tangval thahatte thagui thatang tawh hong pang ding uh a, pilna siamna leh sum leh paai nei te’n, a pilna a siamna uh leh a sum a paaite uh tawh kuhkal takin ma hong pang ding uh hi. Naupangte-in thumanna, sawlmanna leh thukhualna tawh gam ading bang ka sem thei ding hiam, bang ka hih thei ding hiam cih thu tawh hong pang ding uh hi. Zogam hong paallun ding hi. Nang lo-a a paal ding na deih hiam?\nNang zong a paallun sakte lakah khat hi nuam lo na hiam? Zogam adingin hih bangin ka pang ngei, ka pang khin, ka pan laitak hi, na ci thei hiam? Kingiahsun pha in. Zomite’n Zogam I puah kei leh, hong puah sak dingin kuamah hong pai lo ding hi, cih phawkin a zuun dingin kipan ni. Mi minthangsa, gam minthangsate khempeuh in minthan nailo hun, minthan laitak hun leh minthan nawnlo hun na nei ciat uh hi. Zogam pen a koizawte ahi tam? A thang nailo, a thang pah tading, Zogam bangtan a thang diam cih pen Zomite tungah kinga hi. Zomite kithutuaka, khut khat tawi khe khat khai bang ahih lai teng, lung kituak taka na a sepkhop laiteng uh leh a gam uh a kepbit zawh laiteng uh, a thang ding uh hi.\nZogam omlai siah Zomite om dinga, Zomite omlai siah a sunga teeng mite Zomi I hi den ding uh hi. I Zomi hihna pen puan banga silh theih, suah theih, gal leh sa om cianga lum leh phaw beka zatding hilo-a I ci I sa, I lungsim ngaihsutna khempeuh-ah Zomi I hih ding ahi hi. Tuma khang tampi peka kipan Zomi a om mah bangin tuzawh khang tampi bek hilo, I teenna sim leitung a omlai siah, Zomite a om ding uh a, zong a khangto ding uh hi., Mite tungah gual tungtuang ding leh a vaihawm zo ding in Tung Sianmang in, hong ompih, hong panpih in thupha hong pia tawn tung ta hen. Amen. Ngaitui Vontawi, Zogam Siampi (Bishop Felix Lian Khen)\nPrevious: Topa zahtaakna ~ GS Pau\nNext: ZAM Thupuak :: 10 Feb 19 (Interview napai ciang)\nJonah Khual says\nThupi thei taktak ei


url: =ZCD Silver Jubilee hong tung ta\nZomi Congress for Democracy (ZNC) in tu in kum 25 cin na Silver Jubilee hongtung ta a hihi. Kum25 ciang hong ton pih in hong makaih ih biak Pasian tungah lungdam ko masa hang. ZNC hun lai pek panin ZCD hun dong ah gam leh minam vai a sem te, gam it a pawlpawl te khem peuh zong hih mun pan in zah tak na kong pia hi. Na gim na tawl na te uh, na khua ul te uh, na sisan te uh ka tel hi. Na ngim na na tup na uh zong ka thei a, na mipih te a ding a na ngaih sut thu te uh thu pi ka sa hi.\nZomi in ka piang, Zomi in ka nungta, Zomi in kasi ding hi. Zomi khem peuh in koikoi ah ih piang a,gamdang ah ih om phial zong in Zomi mah ih hihi. Koi koi ah ih om zong ih nuntak dan in Zomi nuntak dan a hihi. Zomi in piang ih hih manin Zomi mah in ih siding hi. Ih sih ma in Zomi leh Zogam a ding in bang teng ih sem ding hiam? Tu ciang ciang ih gam leh ih minam a ding in bang teng ih sem khin hiam? Ih khua ul zah tak a taak khin hiam? A gim a tawl khem peuh leh Zomi a it a vei khem peuh te aw in a sawt lo in Zomgam hong paallun ding hi. Kum 25 sung bangmah gamtang thei lo in ih om hang in kum 30 ih phak ma in ih gam ah thu neih na leh khan toh na lian pi hong omding hi cih ka lam en hi.\nPawl khat te in sihlawh, sup lawh in si ngam in gamleh nam a ding in na sem uh hi ta se mah leh pawl khat te in ZCD leh Gamvai nasem te in banghiam? Kua hiam? cih nasan a thei nai lo Zomi sung ah om lai ta zen hi hang. Mun khat khat ah ZCD cih pen kua mah in thei lo mawk hi. ZNC ci leng bel tawm khat thu thei zaw deuh te bek in thei uh a, tua zong pen a teitang zaw deuh te bek hilai hi. Ih minnam mintawh gamvai Politics Party ih neih sun sun pen Zomi te in thei lo lai dan hi lengki lawm ka sa hi. Ih theih loh kal in tu in kum 25 hong cing hi to ta hi. Mi hing bang hi leh a khangcing ta a hihi. Hih ih Party in minamdang party te dan in a mau aituam a ding bek tawh na sem lo uh a, mi nam a ding, gam a ding in a huam pi in na sem uh hi. Zogam pen ei khut sung ah ngah kik nai lo ih hih manin ih gamsung ah bang mah thu neih na ki nei lo hi. Hih bang a ih gamsung ah ei mah in thuneih na ih neih na ding in Gamvai Politics lam lo tawh lampi dang omlo hi. Kawlte pen thau tawh do leng zong ki zo lo ding hi. Tua a hih aman in ei Zomi te khem peuhpen gam leh nam vai ah ih thukhat loh hong pha mawh ta hi.\nHun khat lai in Zogam pen ei leh ei in a ki uk te ih hi a, Mangkang gamkek te khut nuai ih tung masiah siah pen gamdang khat peuh peuh khut nuai ah ki om ngei lo hi. Koi koi tangthu sung ah Zogam makai te in gamdang ah siahtungsiah phei na pia ngei lo uh hi. Ei leh ei a ki uk kim lai Mangkang gamkek te in ih gam hong lakuh tak teh Kawlte leh Ei Zomi te zong pen mangkang te khut nuai mah ah ki om khawm a, suahtak na ding vai tuam tuam tawh kihan ciam hi. Mangkang te khut sung pan in suahtak na ih lak ding tak ciang kawlte tawh ki pawl in la khawm leng cih na thu hong om a, Kawl te tawh suahtak na aki la khawm a hihi. A hang pen Panglong thu kim na ah pen Ei ma gam tek ei ma thu tawh uk ding, thu neih na nei tek ding cih na hi a, hih zong sia lo hi cih na tawh suahtak na a kila khawm a hi hi. A hi zong in tu dong pen Zogam ah suahtak na, thu neih na, ei ma ut thu tawh gam tat theih na om nai lo hi. Zum te ah ei lai a hi lo pi Kawllai ki zangh a, ei pau a hi lo pi Kawlpau ki zangh hi. Kawlte tawh ei pen bangmah ih ki bat na om lo a, minam khat zong ki hi dek lo hi. Ih pau ki bang lo, ih ngei na ki bang lo, biak na ki bang lo lai pen bang hang in gam sung khat ah teng khawm ih hi hiam? Ih teng khawm phial zong in ei ma gampen ei ma khut sung ah a omding ki lawm buang hi. Zogam leh Zomi te in suah taak na ki ngah nai lo a, tu dong a hi ci pi ki hi lai hi.\nMangkang te khut nuai a ih om lai pek pan in suahtak na ding a,a ki phuan khia ki pawl na tuam tuam leh Kawlte khut sung pan in ihsuah tak theih na ding in a ki phuan khia ki pawl na tam pi tak om khin hi.Biakna vai, Gamvai tuamtuam tam pi te lak pan in Zomi National Congress in zong khat a hihi. Nidang in zong ki pawl na tam pi om ngei khin a, mai lam ah zong tam pi om lai ding hi. Gamvai tawh kisai leh minam vai a ding in ih neih a hi ki pawl na sung ah Kawlkumpi te tawh a ki talsik ngam pen ZCD(ZNC) bek mah ahihi. Gam leh minam vai pen hih ZCD party bek mah in hong matut zo ding hi cih ka up na zong ahi hi.\nZomi te sung ah gam leh minam vai pen kuamah in khauh tak in ki thuklut thei lo hi. Banghang hiam cih leh Sum leh paai ki nei lo a, Pilna ki nei lo leh haksat na tam pi ki nei hi. Mai lam hun ah ZCD tha pia(Vote) tek in hi leng Zogam hong khang to tak tak ding hi cih ka lam en hi. Zomi te sung ah gam a khan toh na ding pen sum hi masa lo a kipum khat na tawh Politics sep khop ding ahi bek hi. Politics hong hoih peuh leh thu khem peuh hong nuam dinghi.\nZomi in ka piang,Zomi in ka nungta,Zomi in ka si ding hi.


url: =Efesa 2 | Siantongluan.net\nEfesa 2 |\nA beisa hunah na thumanlohna uh leh na mawhna uh hangin kha thu tawh kisai-ah a si na hi uh hi.\nTuahun lai-in leitung gitloh gamtatnate na zui uh a, Pasian thu a umlo mite sungah tu laitakin na a sem, huihlak a ukte thu na mang uh hi.\nA taktakin eite khempeuh zong amaute mah i bang ngei a, i pianpih lungsim zui-in nungta-in, i pumpi leh i lungsim deihna bangin i gamta hi. Tua ahih manin eite khempeuh zong Pasian hehna hangin gim a thuak dingte ihi hi.\nTua bang hinapi-in Pasian hong hehpihna leh eite hong itna lian mahmah ahih manin,\ni mawhna hangin kha thu tawh kisai-in misi ihih laitakin Khrih tawh eite hong nungtasak hi. Pasian hehpihna hangin hotkhiatna a ngah thei ihi hi.\nKhrih Jesuh tawh eite i kipawlna hangin vantungah amah tawh i ukkhawm theihna dingin sihna panin Pasian in a hong thokhawmsak hi.\nKhrih Jesuh tung tawnin a hong lah ama hehpihna leh a hong itna bangzah takin lianin lamdang ahi hiam, ci-in a hong tungding hunah a hong lah tawntung theihna dingin hih bangin a hong thokhawmsak ahi hi.\nNote upna hangin Pasian hong hehpihna tawh hotkhiatna a ngah na hi uh hi. Note thalawhna hangin a ngah hiloin Pasian hong piakkhong ahi hi.\nNote hanciamna tawh a ngah hilo na hih manun na kisialhna ding uh a thu omlo hi.\nEite a hong bawlpa pen Pasian hi a, Jesuh Khrih tawh i kipawl ciangin i nuntakna-ah gamtat hoih a nei dingin a hong bawl ihi hi. Hih pen eite omzia dingin a na ngaihsut kholhsa ahi hi.\nAmau mahmah in amau pumpi tungah a hihna uh tawh vun a ki-at mite ka hi uh a ci Jew mite in, vun a ki-atlo mite a hong cih uh, na pian na patun Gentail mi ahi note in nidanga na omzia uh phawkkik dih un.\nTuahun lai-in Khrih tawh na kikhen uh a, Pasian teel Israel minamte hiloin a pualam mite na hi uh hi. Pasian in ama mite tungah piakdingin a ciam thute zong a ngahdingte na hi kei uh a, Pasian a neilo, lamet ding bangmah neiloin leitungah a om na hi uh hi.\nAhi zongin a gamlapi-ah a om ngei hinapi-in tu-in Khrih Jesuh tawh na kipawlna hangun ama sihna in Pasian kiang hong tunpih hi.\nKhrih mahmah in Gentail mite leh Jew mite pawlkhatin hong bawl ahih manin eite tungah nopsakna a hong piapa ahi hi. Hih minam nihte khenin gal a piangsak dalna pen Khrih in ama pumpi tawh a satkham hi.\nAmah tawh kipawlna hangin minam nihte pawlkhat a suahtheihna dingin minam a dei Jew Thukham leh a ngeinate khempeuh phiatin, eite pawlkhat hong suahin a hong kilemsak hi.\nSinglamteh tungah a sihna tawh Khrih in kilangneihna beisak a, tua singlamteh hangin minam nihte pawlkhat suahin Pasian kiang a tunpih hi.\nTua hi a, Khrih in Pasian tawh a kigamla no Gentail mite tung leh Pasian tawh a kinai Jew mite tungah kilemna ding Lungdamna Thuhoih a hong hilh hi.\nKhrih hangin Jew mi leh Gentail mi ahi eite khempeuh, Kha Siangtho huhna tawh Pa Pasian kiangah i paithei hi.\nTua ahih ciangin no Gentail mite pen a pualam mi, gamdang mite na hi nawn kei uh a, Pasian mite tawh minam khat hita-in, Pasian innkuan sung mite na hita uh hi.\nNote zong, sawltakte leh kamsangte in a phuhsa innkhuam tungah a kilam na hi uh a, tua inn sutpi pen Jesuh mahmah ahi hi.\nTua inn sutpi Khrih pen inn-a a kilam khempeuh a puapi pen hi a, Topa-a dingin biakinn siangtho a suah dongin tua inn a khangsak hi.\nNote zong midangte tawh kigawmin ama tungah na kilam uh a, Kha Siangtho-in Pasian a tenna ding inn na suak uh hi.\nTedim Lai Siangtho / Laibu: Efesa 2


url: =Tuni ka Sigalna pan ka Phawk :: ZOMI DAILY\nposted on 21 October 2017 at 10:00 pm Lomkholna: News, SuanghDal, Zomi\nTuni ka Sigalna pan ka Phawk ~ Evan. Suangh Dal\nTuni ka sigalna ah a Pawlpi kem syapa in “Innteekpa pen nopna dahna a pha zo mahmah mi khat hi-a ama’ phakzah-a si-gal a tam lo hilai hi” ci-in gen hi. Si-gal bel tam mahmah-a kongtual dim zeizai keei hi.\nInntek te’ pawlpi kem Syapa gennop bel si-gal tam nasak vua leh amah si-gal a hat mahmah khat hi mawk hi ven ci-a a gen nuam hi-a a thu hoih mahmah hi lel hi.\nSyapa’ genna pan ka phawk honkhat hong om dihdih hi. Si-gal khawng thalawh banga ngaihsut loh ding. Ih sih ni-in hong gal a tam mahmah hangin ei si khin ih hihteh ei ading lian ngaihsutna ahih leh thalawh huai lo. Min deih huai lo hi. Sigal mi tam-a mawtaw tuazah in kha hi cih khawng Christian te ii kidem nam le gen bel sak bel ding nam hi lo hi.\nSi-gal ngei lo khat zong tampi takin na gal thei lel-a gal a kisa mahmah pa zong a gal thei dingzah kaan in gal tuan lo hi. Si-gal a tam mahmah hangin tua a tam in a sipa vangam a tun zo ding hi lo hi.\nKipawlna lian mahmah ah member khat hih ding sangin Pawlpi neu mahmah khat pan gup ngah pa gup ngah nu ut huaizaw hi.\nPawlpi neu khat ah om ding in hih ih it mahmah ih tano khat ong thokik ding cileh tua ih omna pawlpi bangzahin a liat hangin nusia-in ut ngam ding hi hang. Tua ahihleh tua ih omna Pawlpi in thawhkikna thu a hilh takpi hiam ci-in a lungngaih huai mahmah ding ahihi. A hilh kei leh a hilh Pawlpi khatpeuh neu taleh utzaw ngam ding hi hang. Banghang hiam cih leh ih it mahmah ih tano ong thokik ding ih ut tawh a kibang hiven.\nTheih dingah Pawlpi lian peuh mah sia-a pawlpi neu peuhpeuh hoih hi cihna hi pah lo hi. A lian le a neu tawh gentehna hi bek hi. LST in zong kong kuacik le kong tanzau na genteh aihteh ih cihna hi. Ahia ci lamin gen ni ci le’ng bel a khang thei lo pawlpi neu pen a kisam om cihna hi zel hi.\nHong gal ding mi tampi deih man-a Pawlpi lian theithei khawng beel pong. Ih sih ciangin han tun dong vai (tavuan) a la zo Pawlpi khawng beel pong mawk cih khawng pen Lampi zon zia hilo hi cih khawng ka ngaihsun hi.\nRelated: USA, Georgia ah kum 4 aphapan Zomi naupangno Lun Thang (Lun Nuam) mawtaw in taihlum\nSi-gal mipi in hehnem zo taktak lo-a Pasian’ kammal bek in hoih takin hehnem zo hi. Pasian’Kammal hoihtak-a kihilh lo Pawlpi lian khat ii huging sangin Pasian’ Kammal phatak-a kihilh Pawlpi neu khat ii awging vanglianzaw hi.\nHong kithuk kik ding ut man-a si-gal hilo bek loin a thuk kik-a si-gal bek ih hih khak ding zong thu-um mite’n ngaihsut huai hi.\nPrevious: London pan Kuala Lumpur alengkhia vanlengkhat ekbuktui omlo ahih manin kilehkik\nNext: Mi thupi mahmah khat ~ Lian Tuang


url: =Kumpi Masate 12 | Siantongluan.net\nKumpi Masate 12\nKumpi Masate 12 |\nShekhem-ah Rehoboam pai hi. Bang hang hiam cih leh amah kumpi a suaksak Israel mi khempeuh Shekhem-ah hong pai uh hi.\nNebat tapa Jeroboam in tua thu a zak ciangin (bang hang hiam cih leh kumpi Solomon kiang panin a taina Egypt-ah amah omlai hi), Egypt panin hong ciahkik hi.\nTua ciangin amaute in mi sawlin amah sam uh hi. Tua ciangin Jeroboam leh a kikhawm khempeuhte hong pai-in Rehoboam kiangah,\n"Na pa in kote hong gimbawlin vangikpi hong suan hi. Tua ahih ciangin tu-in na pa nasep haksate leh kote tungah a giklua thuhaksate zangsak in. Tua hi leh kote in nangma na kong sem ding uh hi," a ci uh hi.\nAmah in amaute kiangah, "Ni thum sung va kihem un la, tua ciangin kei kiangah hong paikik un," a ci hi. Tua ahih ciangin mite paikhia uh hi.\nTua ciangin Kumpi Rehoboam in a pa Solomon a nuntak lai-in ama mai-ah a ding ngei khangham mite thu dongin, "Hih mite ka dawnna ding ngaihsutna hong bangci piak ding na hi uh hiam?" a ci hi.\nTua ciangin amaute in ama kiangah, "Nangmah in tuni-in hih mite deihna bang zui in la, amaute na dawn ciangin kamhoih pau lecin, amaute pen a tawntungin nangma nasemte hi ding uh hi," a ci uh hi.\nAhih hangin khanghamte in ama tungah ngaihsutna a piakte nusia-in, amah tawh a khangkhawm ama mai-ah a ding khangnote thu dong hi.\nAmah in amaute kiangah, "Na pa in kote tungah hong suat vangik zangsak in, kei tungah hong ci hih mite i dawnna ding ngaihsutna hong bangci piak ding na hi uh hiam?" a ci hi.\nTua ciangin amah tawh a khangkhawm khangnote in ama kiangah, "Nang kiangah, Na pa in vangikpi hong puasak ahih manin kote-a dingin hong zangsak in, hong ci hih mite kiangah hih bangin na gen ding hi. Amaute kiangah, Ka khutmeno pen ka pa kawng sangin golzaw hi.\nTu-in ka pa in note tungah vangik hong suat banah kong behlap lai ding hi. Ka pa in ciang tawh note hong thuhilh hi. Ahih hangin keimah in ciang lingnei tawh note kong thuhilh ding hi, na ci ding hi," a ci uh hi.\nTua ahih ciangin kumpipa in, "Ni thum ni-in ka kiangah hong paikik un," a cih mah bangin Jeroboam leh mi khempeuh a ni thum ni-in Rehoboam kiangah hong pai uh hi.\nTua ciangin kumpipa in mite ngawhdawn a, khangham mite in ama tungah ngaihsutna a piakte nusia-in,\nkhangnote ngaihsut piakna tawh kizui-in amaute kiangah thu gen a, "Ka pa in note tungah vangik hong suat banah keimah in ka hong behlap lai ding hi. Ka pa in ciang bek tawh note hong thuhilh hi. Ahih hangin keimah in ciang lingnei tawh note kong thuhilh ding hi," a ci hi.\nTua bangin kumpipa in mite deihna zuilo hi. Bang hang hiam cih leh Topa in Shiloh khuami Ahijah tung tawnin Nebat tapa Jeroboam tungah a gensa thu a tunsakna dingin Topa in a piansak thu kiheina ahi hi.\nKumpipa in amau thu a ngaihlohna Israel-te khempeuh in a muh uh ciangin mite in kumpipa dawng uh a, "David sungah kote in bang ngah nei ka hi uh hiam? Jessi tapa sungah gamhluah ka nei kei uh hi. Israel-te aw, na inn ciat uhah ciah un. Rehoboam in ama-a ding vaihawmtawm ta hen," a ci uh hi. Tua ahih ciangin Israel-te a inn ciat uhah kihem uh hi.\nAhih hangin Rehoboam in Judah khuapite sungah a teng Israel mite a uk hi.\nTua ciangin Kumpi Rehoboam in aana tawh nasemte a uk Adoram, Israel-te tawh a kimu dingin sawl a, ahi zongin amaute in amah suang tawh na denglum uh hi. Tua ciangin Jerusalem-ah a tai dingin Kumpi Rehoboam a sakol leeng-ah a tuang dingin nawhtai hi.\nTua ahih ciangin tuni dongin leilulam Israel-te in David suante ukna lehdo uh hi.\nJeroboam hong ciahkik khitna thu Israel-te khempeuh in a zak uh ciangin amaute in mi sawlin kikhopna-ah amah samsak uh a, Israel-te khempeuh tungah kumpi-in amah a bawl uh hi. David suante a zui kuamah dang omlo a, Judah minam bek in a zui uh hi.\nJerusalem-ah Rehoboam a tun ciangin, a kumpi gam a ngahkikna dingin Israel mite a sim dingin Judah minam khempeuh, leh Benjamin minam, a kiteel galhang mi tul za khat leh tul sawmgiat a khawm hi.\nAhih hangin Pasian mi Shemaiah tungah Pasian thu hong tung hi:\n"Judah kumpipa, Solomon tapa Rehoboam tung, leh Judah leh Benjamin minam khempeuh tung, leh a omlai midang khempeuh tungah gen in.\nTopa in hih bangin ci hi: Note na kuanto kei ding uh a, na beh uh ahi Israel-te na do kei ding uh hi. Mi khempeuh a inn ciat uhah ciah hen. Hih thu pen keima vaihawm ahi hi, ci hi," a ci hi. Tua ahih ciangin amaute in Topa thu ngai uh a, Topa thugen bangin inn-ah a ciahkik uh hi.\nTua ciangin Jeroboam in Efraim mualtung gam sungah Shekhem khua phutin tua lai-ah tawlkhat sung a teng hi. Tua ciangin amah paikhia-in Penuel a puah hi.\nTua ciangin Jeroboam in a lungsim sungah, "Tu-in kumpi gam pen David suante tungah kiheikik khathei ding hi.\nJerusalem-a Topa biakinn-ah biakna pia dingin hih mite paito leh, hih mite lungsim Judah kumpi Rehoboam, a topa uh lamah kiheikik khading a, amaute in kei hong thatin Judah kumpi Rehoboam kiangah ciahkik ding uh hi," ci hi.\nTua ahih ciangin kumpipa in thu kikupna khat bawl a, tua ciangin kham bawngno nih bawl hi. Tua ciangin amah in mite kiangah, "Jerusalem-ah sauvei khop na pai khinta uh hi. Israel mite aw, Egypt leitang panin note hong paikhiatpih na pasian-te uh en un," a ci hi.\nAmah in Bethel-ah khat koihin, Dan-ah adang khat a koih hi.\nHih na pen khialhna khat a suak hi. Bang hang hiam cih leh mite Bethel-a bia ding leh Dan-a bia dingin a gamla pekah va pai uh hi.\nAmah in mual dawnte-ah zong biakna ding inn lamin mite khempeuh lak panin Levi mi a hilo mite siampi-in a seh hi.\nTua ciangin Jeroboam in Judah-a om pawi tawh a kibangin a kha giatna a ni sawmlenga ni-in pawi khat bawl a, biakna tau tungah biaknate a pia hi. Tua mah bangin amah in Bethel-ah bawlin ama bawlsa bawngno milimte tungah biakna a pia hi. Tua ciangin amah in ama bawlsa mualtunga biakna siampite Bethel-ah a koih hi.\nA kha giatna a ni sawmlenga ni, ama deih kha sungin Bethel-a ama bawlsa biakna tau-ah amah paito hi. Amah in Israel mite-a dingin pawi khat kipsak a, paknamtui hal dingin biakna tau-ah a paito hi.\nTedim Lai Siangtho / Laibu: Kumpi Masate 12


url: =Tualpawl leh Tualleenphung Cidam Nading. - Laibu Saal\nHome > Thuluui/Articles > Tualpawl leh Tualleenphung Cidam Nading.\nTualpawl leh Tualleenphung Cidam Nading.\nAgelh ~ Pu Zokhai\nZaan nitaak-a I-khahsa "Ngeina" paizia-tawh kop-in en lehang: Ngeina cih ciang-in mihing hihna, nuntaak kalsuanna, bangkim-ah sawl tangtang kuullo-a, neutuüng-a kipan muhna leh zaakna pan-a theihna leh saankipna hongpiang nuntaakpih zialehtong ahihi.\nMinam khempeuh-in ngeina tuamciat nei-a, hih ngeina-pen "Mihing' Hihna (Identity)" ahihman-in khatle-khat kizahtaak sakding, kithusim sakding akuulzia adiak-in Social Science, Social Work, Health Science, Nursing leh Medical Study.... te-ah naakpi-in kimuam-hi.\nMuam: cihciang-in "theihding, upding leh zuihding gatangkhiin (systematically)-a kihilh, kipantah cihna ahihi. Pupate' kampau hoih leh athuuk khat hi-a, pate-in tate akhangcin kuan takciang-in behsung phungsung thute ahilh-uhpen "thu muam" cise uhhi.\nTualpawl acidam nading-in tualpawl a-om limlim kuul-a, tualpawl cih ciang-in ngeina, tawnzia, khuasakzia akinaaipen mi honkhat kipawlkhawm, adiak-in munlehmual bih-a kipawlkhawm mihonpi-pen tualpawl akici hi-in, ngeina tuamdang anei khatle-nih omthei-a, ahizong-in ataangpi-tawh aki-keelkii zahdong kidanna omlo-hi.\nAdiak-in midang lak-ah Zomite atuntunna-a kipawlkhopna akibawl-pen tualpawl hi-a, hih tualpawl akiphuh theihna ataangpi-pen Zomi hihna, paukam zattaang neihna cihte abulpi ahihi. Hih tualpawl sung-ah mimal kimciat ngeina khat pan-a khangkhia khawm hilo-hi. Hih Zattaang Paukam (Common Language)-in tualpawl cidam nading thagui lianpen khat ahihi.\nAtelnoppen-in, gamdang-a Zomite' omnana-ah akinei tualpawl sung-ah kampheen kuullo kampau zattaangna aguipi ahih-tawh kituak-in tua paukam azangh khua tuamtuam kigawmkhawm hi-a, khua khatleh-khat akhankhiatpih ngeina atuamciat om diimdiam-hi. Ahizong-in ataangpi huam-a zattaang ngeina hualpi khat sung-ah akiluangkhawm tengmah tualpawl khat akici ahihi.\nKizopkhopna akipsak Ngeina gui lianpen-in "Paukam (Language)" ahihi. Alangkhat-ah, Zomite' neihtaang Ngeina Lianpen-in Zopau hi-a, hih Zopau sung-ah awsuah: Dim, Saáizaang, Teizaang, Sizaang, Losau, Khuano, Zo, Paite, Simte, Vaáiphei, Phaaileeng, Thado, Gangte, Ngawn,... cihteng kihel-hi.\nAwsuah (Accent) kilamdan man-in "Namdang" asa, awsuah khat azangh lom-khatpen "Minam Khat" asa ki-om laai-a, mihing' nuntaak khuasakna paizia aki theihlohman ahihi. Beh khatbek-tawh enpak lehang: Sizaang awsuah sung-ah Samte beh om-a, Losau awsuah sung-ahzong om-in, Zo awsuah (Zohaám) sung-ahzong om-hi. Tua ahihman-in "Awsuah-in Namtuam Hihna Hilo" -hi.\nAwsuah-pen munlehmual zil-a apiang hi-a, minam gui-khat hihna pan-a piang hilo-hi. Laaitui-ah tuma kum 50 kiim-a hong mothak Saáizaang Khua pan-a Saáizaang awsuah azanghte tu-in Dim Awsuah zangh uh-a, atu atate uhzong Dim Awsuah zangh uhhi. Kum 20 sung ciangciang ahihleh atate nangawn Saáizaang awsuah zangh uh-a, ahizong-in damdam-in hong kikheel toto-hi.\nOmna, teenna tualleenphung (society) hualpi-ah akizangh awsuah-in damdam-in hong vuknelh ahihman-in "Awsuah-pen Munlehmual Zil-a Kikheel" ahihi. Uutthu leh uutlohthu hi khollo-in tualleenphung' huzaap-in tuabang-a thahaatna aneih angeina ahihi. Lamka-ah kum 3 bekbek ka-om sung-in ka' theihlohkaal mah-in Lamka Awsuah khenkhat ka' kam-ah nana teeng khiinkhian cihbang ahihi.\nTua ahihman-in "Paukam-in Zomite' Ngeina Lianpen" hi-a, hih ngeina sung-ah khua khat leh khat awsuah kibangkim lo-hi cihthu I-telleh "Sizaangte, Zote,...." cih kammal abei ziauding ahihi. Kei mimal' kam pan-in hihte abei-zawh asawt ahihi, banghanghiam cihleh Sizaang Awsuah lak-ah ka' behte om-a, Zohaám azanghte' lak-ahzong ka' behte om ahihman-in "Awsuah-in Minam Hilo" ahihlam tel cihtak-in ka-tel mahmahman ahihi.\nTuallenphung cihciang-in tualpawlte' dawnbang tuahkhopna minam hualpi genna ahihi. Atelnop penpen ding-in: Laaitui Khua-ah tualpawl tuamtuam om-a, aveengveeng ahihkeileh behlehphung ahihkeileh biakna pawlpi zuui-a kipawlna tuamtuam omhi. Hih tualpawl tuamtuam khempeuh avekpi-a huam-a genna-pen Tualleenphung (Society) ahihi.\nTualleenphung-pen tualpawl tuamtuam-tawh akilam inn-bang ahihi. Akhuam-pawl, hiangzawl-pawl, innkam, innsun, suutpi, suutkhil, innkaán, zuak, sual, tungkhuh .... cihte-tawh akilam takciang-in akibeelthei inn hongsuak-hi. Tua-tawh kisuun-in tualleenphung acidam nading-in tualpawl tuamtuamte-in amau' dinna ciat-ah acidam leh akipding athupipen ahihi.\nTualpawl tuamtuamte' pankhopna (collaboration)-in Tualleenphung' thahaatna hi-a, tualpawl tuamtuamte' kigawmkhopna (unity)-in tualleenphung' gualzawhna ahihi. Hih tualpawl tuamtuamte khut kileenkhawm-a pankhopna aneih theih nading-in tualpawl leh tualleenphung paizia theihtelna-in azangno (trigger) ahihi. "Azangno" cihciang-in thau akilot nading ameekna hi-a, tua thau-zangno meek loh-in thauging theilo-hi.\nTualpawl leh Tualleenphung paizia theihtelna cihciang-in tualpawlte-pen tualleenphung' hiang tuamtuamte hi-a, tualpawl khat' ngiimna leh tupna (aim & objective)-teng aneng-atawng-a tualleenphung-in saanpih, seppih ding-a deihna-in tualleenphung cina/dammawh sak-hi, banghanghiam cihleh tualpawl tampi-tawh akilam tualleenphung sung-ah tualpawl khat' thulehla aneng-atawng-a tualpawl dangte-in saang-a zuuiding cih-pen apiang theilo thu ahihi.\nHih thupaizia akitheihloh man-in Zomi thulehla asuut sunsunte-in amau' tualpawl kheng-a tualleenphung ahuam genna sakna nei-siam hetlo-in, amau' tualpawl tanzil (level)-tawh thugen lasak hongneih niloh man-in tualpawl khatle-khat kihualna (harmony), kigawmkhopna (unity), kipumkhatna (oneness) cihte kam-tawh akigengen hang-in apiangtheilo thu ahihi, banghanghiam cihleh azangno kimeek lo ahihman ahihi.\nTua-tawh kizuui mah-in, tualpawl khat sung-a upa makaaite-in tualleenphung sung-a vaaihawmna hualpi-ah akiseh thulehlate amau' tualpawl ngiimna leh tupna sung-ah akihelloh man-in tualleenphung-tawh mapan khopding lungsiit thei-a, tua-in tualleenphung cina/dammawh sakpah-hi. Tualleenphung' cidam nading leh dammawh nading-pen tualpawlte' kizopna tung-ah kinga-hi.\nLahpakding-in, Laaitui Khuazaang buppi' ading-in tui laak kuul-a, tuilam tawh kuul-hi, ahizong-in Luuipi kiim-a omte-in "Ko Luuipi tui khemlel nung-e" ci-in tua vaaihawmna-ah kihel nuamkeileh tua-pen tualpawl leh tualleenphung omzia, paizia theihlohna hi-a, midongkholhte, mi-tuamkaaite suak-in tualleenphung-ah tualtang nawnlo sak-hi. Tualleenphung-ah tualpawl khempeuh atualtan loh ciang-in tualleenphung adammawh, ahiangsamh ahihi.\nZomi minam buppi kalsuanna ahzong minam cidamna leh minam dammawhna alawhpen hihbang thulehlate ziakmah ahihi. Minam huam-ah: Tualpawlte-pen "khua tuamtuamte" hi-a, tualleenphung-pen Zomi (minam huampi-a genna) ahihi. Tua baan-ah, tualpawl tuamtuamte-pen kipawlna tuamtuamte: WZC, GZA, ZYA, ZNCM, ..US (Uplift Society khempeuh)-a kipan biakna tuamtuamte ahihi. Akitheimawh mahmah khat-ah: Zomi sung-ah political party tuamtuamte: ZCD, NLD, USDP.... cihte-zong tualpawlte vive ahihi.\nZomi tualleenphung sung-a tualpawlte khempeuh amau' hihna, pianzil (nature), zialehtong (character) akisuun gaisiat ahihi. Hih thugui akitheihloh man-in tualpawl khatle-khat ki-elna, kilangbawlna, kigaalbawlna tuni dongmah khauhtak-in kimu ahihman-in Zomi tualleenphung naakpi-in dammawh-hi, banghanghiam cihleh pumpi tung-a hiang tuamtuamte akitot akiseel nungsang pumpi-in bangmah seem theilo-hi. Pumpi tung-ah aluut vitamin khempeuh khe bekbek-in ne-nuam mawkleh adangte dammawh gaiding-hi.\nTua ahihman-in minam cidam nading-in tualpawl paizia leh tualleenphung paizia theihtelna-in azangno hi-a, hih azangno koi-ah om-a, koici meekding cih akitheih loh-in thauging thei ngeilo dinghi. Minam thau agin nading-in na' tualpawl vaaite minam buppi' vaai ding-a deihna, minam buppi vaaite na' tualpawl sung-ah akihelloh man-in "minam tuam bang-a kingaihsutna", tualleenphung pelhna cihte akinusiat peelmawhding ahihi.\nTualpawl tuamtuamte' hihna ciatciat ki-zahtaaktuah siam-a, khua khatle-khat ngeina leh awsuahte ki-thupibawl sak siam-a, hihte khempeuh pan-a minam buppi' ading-a akilawmte tualleenphung-ah puakluut siam-a, tualpawl khat' ngiimna leh tualleenphung ngiimna ahuamzia lampi tuamtuak ahihna theisiam-a aki-kalsuankhawm naakleh tualleenphung (minam buppi) damdam-in meimate amaa hong kihial-in apawn a-baang phial zong-in natna kiam-in hong cidam theiding-hi.\nHih-pen mimal thusinna: ka' mimal background - Social Science; Sociology, leh Social Work tungtawn-a minam cidam nading ka' sinkhaak thute sungpan-a kong khenkhiat hi-a, kipawlna leh pawlpi khatpeuh' thupiakna leh sawlna leh thukimpihpiakna kihel lo-hi.\nPu Zokhai Thuluui/Articles\nItem Reviewed: Tualpawl leh Tualleenphung Cidam Nading. Description: Rating: 5 Reviewed By: Cinpu Zomi


url: =Samuel Masa 7 | Siantongluan\nSamuel Masa 7\nTua ciangin Kiriathjearim mite hong pai-in Topa Thuciamna Singkuang puato uh a, mualtungah a om Abinadab inn-ah paipih uh hi. Topa Thuciamna Singkuang a en dingin amaute in ama tapa Eleazar a ap uh hi.\nKiriathjearim-ah Thuciamna Singkuang a om-a kipan, hun saupi, kum sawmnih bang pha a, Israel mite khempeuh in Topa ngai-in thuum uh hi.\nTua ciangin Samuel in Israel mite khempeuh kiangah, "Na lungsim khempeuh uh tawh Topa lamah a kiheikik na hih uh leh note lak panin gamdang pasian-te leh Ashtaroth nusian milim koihkhia-in Topa lamah na lungsim uh ngat un la, amah bek bia un. Tua hi leh amah in Filistia-te khutsung panin note hong honkhia ding hi," a ci hi.\nTua ahih ciangin Israel-te in Baal-te leh Ashtaroth koihkhia-in Topa bek a bia uh hi.\nTua ciangin Samuel in, "Israel-te khempeuh Mizpah-ah khawm un. Note-a dingin Topa tungah thu ka ngen ding hi," a ci hi.\nTua ahih ciangin amaute Mizpah-ah kikhawm uh a, tui tawi-in Topa mai-ah sungkhia uh a, tua ni-in an tangin tua lai munah, "Topa tungah i khial khinzo hi," a ci uh hi. Samuel in Israel mite Mizpah-ah thu khen hi.\nIsrael mite Mizpah-ah a kikhopna thu Filistia-te in a zak uh ciangin Israel-te a sim dingin Filistia uliante kuanto uh hi. Israel mite in tua thu a zak uh ciangin amaute in Filistia-te kihta uh hi.\nTua ciangin Israel mite in Samuel kiangah, "Filistia-te khutsung panin amah in eite hong hotkhiat theihna dingin Topa i Pasian tungah eite-a dingin thunget na khawl kei in," a ci uh hi.\nTua ahih ciangin Samuel in nawi a ne lai tuuno khat la-in Topa tungah a bupin meihal biakna-in a pia hi. Israel-te-a dingin Topa tungah Samuel kiko a, Topa in amah na dawng hi.\nSamuel in meihal biakna a piak laitakin Filistia-te in Israel-te a sim dingin hong nai uh hi. Ahih hangin Topa in aw lianpi tawh tua ni-in Filistia-te thawn gawpin amaute buaisakgawp a, Israel-te mai-ah amaute kinotkhia hi.\nTua ciangin Mizpah panin Israel-te paikhia-in Filistia-te delh uh a, Bethkar nuai ciangdong amaute a vatgawp uh hi.\nTua ciangin Samuel in suangtum khat la-in Mizpah leh Jeshanah kikalah phut a, a min Ebenezer a phuak hi; bang hang hiam cih leh amah in, "Hih pen Topa in eite hong huhna teci ahi hi," a ci hi.\nTua ahih ciangin Filistia-te kizo a, Israel-te gam sungah tumkik nawnlo uh hi. Samuel hunsung khempeuh Topa in Filistia-te langpang hi.\nIsrael-te tung panin Filistia-te in a laksa khuapite, Ekron panin Gath ciang kikal sungteng, Israel-te tungah kipia kik a, Israel-te in Filistia-te khutsung panin a gam uh lakik uh hi. Israel-te leh Amor mite kikalah zong kilemna om hi.\nSamuel in a nuntak sung tawntung Israel-te thu khen hi.\nA kumkumin Bethel, Gilgal, leh Mizpah-ah kot pai a, amah in hih munte khempeuhah Israel-te thu khen hi.\nTua ciangin Ramah-ah amah ciahkik zel hi; bang hang hiam cih leh tua lai-ah ama inn om a, tua lai-ah zong Israel-te tungah thukhen na mah a sem hi. Amah in tua lai-ah Topa}-a ding biakna tau khat a lam hi.